Директорасда барабги букIуна\nЛъикIаб букIинаан лъималазул ахаздаги факультатив хIисабалданиги рахьдал мацI малъулебани\nАраб анкьалъ «ХIакъикъат» газеталде рачIун рукIана ДИРОялда лъай камил гьабиялъул курсазда цIалулел рукIарал магIарул мацIалъул учительзаби. Гьезие бокьун букIана жидерго школазда рахьдал мацI малъиялъул бугеб хIалалъулги гьелде школазул администрациязул бугеб бербалагьиялъулги хIакъалъулъ бицине. Хасаб баркала кьолеб букIана гьез ДИРОялъул педагогазеги пайдаял курсал гIуцIаралъухъ. Гьезулгун гара-чIвари гьабулеб заманалда, дида ракIалде бачIана школазул кIиго директорасда гьоркьоб ккараб гьадинаб хабар: пуланав директорас цогидав директорасда гьикъанила, дуца учительзабазул харжал дагь гьарунищан. Гьарунин жаваб кьунила дос. Гьезухъа сагIтал нахъе росанищан гьикъанила цоги нухалда. Росанин, жаваб кьунила. Гьедин батани, школалде рачIунел рукIиналъухъ гьезухъа мухьищха босилеб, дарсал кьезе рачIунищали бихьизеян абунила дов директорас. Гьединги чIезаризе кIоларо хIалтIиги цIалдохъабиги рокьулел учительзаби. Кьолеб мухьдахъ, гьелъул мукъсанлъиялъухъ балагьичIого, хIалтIулел руго магIарул росабазул школазул рахьдал мацIазул учительзаби, хасго нижехъе гьоболлъухъ рачIун рукIарал.\nМарин Ризванова, Гъизилюрт шагьаралъул №7 гимназия: «Февраль моцIалда шагьаралъул библиотекаялдаги школаздаги тIоритIана гIемерал тадбирал, рахьдал мацI цIуниялъулги цебетIезабиялъулги мурадалда. Гьелдаса хадуй дун гIахьаллъана МагIарул миллияб театралда тIобитIараб рахьдал мацIалъул фестивалалда. ГьабсагIаталда йиго ДИРОялда дирго лъай камил гьабулей. Шагьаралъул школазда хIалтIизе захIмалъула. Классалъул нухмалъулейги ккола дун, гьеб классгун дун кIалъазе ккола гIурус мацIалда. Гьеб мацIалде ругьунлъун руго лъималги гьезул умумулги.\nЩиб дие кьолеб рахьдал мацIалъ? 50 сонил ригьалде яхун йиго дун. Гьелда гьоркьоса 30 сон ана школалда дарсал кьолаго. КигIан лъикI гIурус мацI бицине бажараниги, дихъа жеги бажаричIо, рахьдал мацIалда гIадин, гьеб мацIалда пикру гьабунги, гьеб къватIибе загьир гьабунги. Телевизоралдасан бихьизабулеб жоялъул хIисаб гьабулеб мехалдаги, базаралдаса къайи босулагоги, пуланав чияс кьураб суалалъе жаваб балагьулагоги, дица киналъулго пикру гьабула дирго рахьдал мацIалда. Бокьилаан, лъималазда магIарул мацI лъалеб букIарабани. РукIуна хIалтIуде улбул хьвадуларел, рокъосанго школалде рачIарал лъимал. Гьезда лъикI лъала магIарул мацI. Амма лъималазул ахикье хьвадарал лъималазда цIакъ хехго кIочонеб буго рахьдал мацI. Дир пикруялда, лъикIаб букIинаан, лъималазул ахаздаги факультатив хIисабалданиги рахьдал мацI малъани.\nАнкьида жаниб лъабцIул дарсги кьун, гьезда мацI малъизе цIакъ захIмалъулеб буго. Гьезухъа бажарила ункъилазда-щуйилазда диктантал хъвазеги рекIехъе кучIдул лъазаризеги, амма цоцазулгун хабар бицинеги магIнаяб текст гIуцIизеги захIмалъила. Школа лъугIарай дирго ясалъ дида гьадин абуна: «Баба, малъе дуца лъималазда мацI. Дуца кьурал дарсал гьанжего-гьанже руго дидаги ракIалде рачIунел. Дур ракI къварилъуге, цIалдохъабазда дуца бицараб жо лъаларин абун. ГIураб мехалда, жидеего хIажалъараб заманалда, гьезда батизе буго гьеб дарсил хIасил», - ан.\nЭбелалъ рокъоб малъичIони, школалда мацI лъазабизе бигьалъуларо».\nАминат ТIайгибова, Унсоколо районалъул ГьаракIуни росдал школа: «ГьитIинго гьуинлъана дие рахьдал мацI – эбелалъ кьолаан гьелъул дарсалги гьелъул нухдасан ана дунгоги. Дир бищунго ракIунтизабулеб буго рокъоб эбел-инсуца лъималазда гIурус мацI бициналъ. Жидедаго лъалареб, гъура-чункараб гIурус мацIалда кIалъала жакъасел цIалдохъабазул эбел-эмен. Гьелдасаги ракIунтула, школалде щвараб мехалда, директорасдаса байбихьун, учительзаби-предметниказде гIунтIун абула, дур магIарул мацIалъул дарс сундуе хIажатаб жойилан, ЕГЭги ОГЭги кьолареб дарс бачине цIакъ бигьаяб бугилан.\nДие цIакъ бокьула магIарул мацI. Хъвадаризеги бицинеги санагIатаб, бечедаб мацI буго нилъер. Ахирал соназда, Учительзабазул ассоциацияги гIуцIун, рахьдал мацIалъул байрамалги тIоритIун, магIарул мацI чIагояб букIин лъазабулеб мехалда, жеги цIикIкIана гьелде рокьи.\nЛъималазеги гьезул эбел-инсуеги рахьдал мацI гьуинлъизе ккани, учитель цIикIкIун хIалтIизе ккола, дарсида рекIелгъеялъул къагIидаби хIалтIизаризе ккола. гьединал дарсазда цIалдохъаби лъикI хIадурлъула. Гьезие бокьула сценкаби хIадурулеб, байрамазде тадбирал гIуцIулеб мехалдаги гьенир гIахьаллъизе. Гьелъие хIажатаб материал батула дида «ХIакъикъаталда».\nЦоги абизе бокьун буго. «ХIакъикъат» газета хъвайилан абураб мехалда, цониги учителас, живго лъикIав лъугьун, гьеб хъвачIо. Гьеб рахъалъ бокьун буго кIудияб баркала кьезе почалъул начальник ГIайшат МухIамадовалъе. Гьелъ газетал хъвана киналго учительзабазеги пенсионеразеги. Щивасухъе рокъобеги щвезабула «ХIакъикът» газета».\nАсият Абакарова, Лаваша районалъул Урма росдал школа: «Сиядат Насруллаевалъ, нижер школалъул директоралъ, кIудияб кIвар кьола магIарул мацIалде. Школаздаса тIахьал ракIарулел ругин хабар баккараб мехалдаги, гьелъ абуна, ругел тIахьазда рекъон хIалтIеян нуж, гьелъул жаваб жинца кьелин. Нижер гьитIинабго школа буго, техникаги гьечIо. Учителасухъ буго мелги хъарщиги.\nМагIарул мацI лъаларев чи махIрумлъула халкъалъул гIаммаб бечелъиялдаса – маданияталдаса, адабияталдаса, тарихалдаса. Гьеб лъазе тIадаб буго щивасда. МагIарул мацIалъул дарсаз щибха дуе кьолебан гьикъарав чиясдаги абизе бокьилаан, гIурус адабияталъул дарсида малъун лъарав Пушкиница щибха дуе кьурабан, Расул ХIамзатовасул асарал малъунилан щибха духъа бахъарабан.\n17 соналъ хIалтIулей йиго дун школалда. ЦIалдохъабазул мацI цIакъ мукъсанлъун, мискинлъун унеб буго. Школалъул азбаралдаги росдал къватIахъги бицунеб буго гIурусгун магIарул жубараб».\nПатIимат МухIамадова, ЧIарада районалъул Кьорош росдал школа-интернат: «Памятник базе мустахIикъавлъун рикIкIуна дица нижер росдал школалъул директор ХIасан Хизрибегов. Щибаб педсоветалдаги, пуланаб масъалаги цебелъун тIобитIулеб данделъиялдаги гьес аслияблъун гьабула магIарул мацI малъиялъул суал. Нижер, ай рахьдал мацIалъул дарсал кьолел учительзабазул рахъги ккола кидаго. ЦIалдохъабазе мацI бокьизабизелъун, нижецаги гIуцIула батIи-батIиял тадбирал. Масала, гъоркьиса Рахьдал мацIалъул къоялде классазда гьоркьоб къец лъазабуна къадал газетазул. ЦIалдохъабаз хIадурарал газетазда рукIана рагъул гIахьалчагIаз хъварал кучIдулги кагъталги, байрам тIобитIиялъул тарихги, жидецаго хъварал макъалабиги. Гьединал ишазде машгъуллъараб заманалда лъималазулъ куцала ватIаналде рокьи, бахIарзаздаса гьезул чIухIи, гьезда лъала миллияб тарих ва маданият.\nРахьдал мацIалъул тIахьал школалдаса нахъе ракIареян хабар бачIараб мехалдаги, ХIасан Хизрибеговас дида абуна: «Ругел тIахьазда рекъон хIалтIе. ГIолел гьечIони, рокъор тарал басриялги росеян абе лъималазда. ЧIарадисел руго гьалбал хириял магIарулал, амма, рахьдал мацIалъул тIахьал нахъе ракIареян, хабаргун нилъехъе вачIарав гьобол нахъе витIила нилъеца», - ян.\nШколалда кружоказеян рукIарал сагIталги гьес кьуна рахьдал мацIалъул учительзабазухъе. ЕГЭ, ОГЭ бугин, жидехъе кье гьел сагIталин гьарулеб букIана математикаялъулги гIурус мацIалъулги учительзабаз. Амма гьел гьезухъе кьечIо».\nУчительзабазулгун гьабураб накъиталдаса гьадинаб хIасил гьабуна дица: 1. Рахьдал мацI малъиялъул иш тIадегIанаб даражаялда букIуна, миллияб рухIияб бечелъиялъул адаб гьабулев директор вугеб школалда. 2. ЦIалул тIахьал, методикиял малъа-хъваял, берзулгун гIинзул алатал гьечIониги, учительзабазухъа бажарула рахьдал мацIалдеги адабияталдеги рокьи бидулъ бессарал цIалдохъаби куцазе. Гьелъие гIицIго хIажалъула учителасул жигарчилъиги хIалтIудегун цIалдохъабазде рокьиги.\nПрочитано 463 раз\tПоследнее изменение Среда, 14 марта 2018 10:40\nДругие материалы в этой категории: « Дагъистаналъул мацIазул нур\tМалъараб гурони лъазе гьечIо »


«ЧIегIерал сияхIал», «багIарал адвокатал», гIакъуба…\nИмнагъазали МухIамадов туснахъалда\nГъизляр мухъалдаса Имнагъазали МухIамадовасда тIад диваналъул процесс ахиралде щолеб буго. Гьесул адвокатас рикIкIунеб буго диваналъ МухIамадовасда гIунтIизарулел гIайибазе далилал гьечIин, амма диванчияс прокурорасул рахъ кквезе рес бугин. Прокурорас абуни МухIамадовасе туснахъалъул микьго сон тIалаб гьабулеб буго. ГIакъуба кьей, «багIарал» адвокатал, «чIегIерал сияхIал» - Дагъистаналъул низам цIуниялъул системаялъул гьел киналго къагIидаби рукIанин МухIамадовасул ишалда хурхун хIалтIизарулелин абулеб буго инсанасул ихтиярал цIунулез.\nИзну гьечIого яргъид гIуцIаразул кумекчилъун низам цIунулез рикIкIунев Гъизляр мухъалъул Шаумян росулъа Имангъазали МухIамадовасе диваналда прокурорас гьарана микьго сон. МухIамадовасул адвокат Елена Денисенкоца рикIкIунеб буго гьесда гIунтIизарулел гIайибал мекъал ругин.\nРакIалде щвезабила, МухIамадовасда чIвалеб буго гIайиб тамихIалъул кодексалъул лъабго бутIаялдалъун: наркотикал цIуни, къануналда рекъечIого ярагъ цIуни ва «рохьилазе» кумек гьаби. Диван гьесие гьабулеб буго Гъизляр мухъалъул диванханаялда.\nМухIамадов низам цIунулез ккуна араб соналъул июналда. Мухъалда хасаб операция тIобитIун букIана дол къоязда ва автомобилазул хал-шал гьабулеб букIана низам цIунулез. Гьез чIезабуна МухIамадовасул автомобиль. Гьесухъ гьезие батун буго тапанча. Низам цIунулезул лъазабиязда рекъон, тапанча гуребги гьесухъ цадахъ батана наркотиказул къвачIаги. Гьединго полициялъулаз абухъе, МухIамадовас гIумру гьабулеб минаялда чIухь балеб мехалда, батана цогидаб тапанчаги.\nМухIамадовасни абулеб буго, тапанчаби жиндир рукIанин, амма наркотикал жиндие полициялъулаз реханин. Гьес абухъе, Гъизляралъул полициялъул бутIаялда гьев квешго вухана ва гьесдаса тIалаб гьабулеб букIана гьаричIел такъсиразе мукIурлъизе. МухIамадовасул рагIабазде рекъон, гьедин баккана «рохьилазул» кумекчи вугин абураб версия.\nМухIамадовасда хъинтIун рагьараб такъсир гьабиялъул ишалда хадуб хал кколеб букIана «Дагъистаналъул улбул» абураб инсанасул ихтиярал цIунулеб гIуцIиялъ. Гьеб гIуцIиялъул вакилал Гъизляралда бугеб заманалъулаб туснахъалде ай ИВСалде щвана. Гьезул лъазабиязда рекъон, МухIамадов гьезда ватана квешаб хIалалда.\n«Гьесул кверазда, бохдузда, лагаялда гематомабигун хъахIиллъиял рукIана. Гьединго МухIамадовас абулеб букIана ургьисалаби унтулел ругин, багIараб кIварщ бачIунеб бугин. Гьесие кIицIун тохтурал ахIана. ИВСалъул медикияб журналалдаги гьесул хIалалда тIаса хъвай-хъвагIаял рукIана. Шагьаралъул полициялъул бутIаялда жив вуханин бицана МухIамадовас», - илан абуна «Эркенлъиялъе» «Дагъистаналъул улбул» гIуцIиялъул нухмалъулей Светлана ГIисаевалъ.\nДиваналъул ахирисеб данделъиялда МухIамадовасул адвокат Денисенкоца абуна, гьесул гIайиб чIезабун букIун батани, бичIчIулеб гьечIин щай гьев полициялъулаз квешго вухаравали. Прокурас хех гьабун жаваб кьуна, цIех-рех чIагIаз чIезабичIин полициялъулаз МухIамадов вухараблъи.\nГьанибго тIаде жубала, инсанасул ихтиярал цIунулез тIалаб гьабулеб букIана МухIамадов вухарал полициялъулазда хъинтIун цIех-рех гьаби. Амма гьелъул жо ккечIо. Полициялъулаз абуна МухIамадов кколев мехалда гьев вагъизе лъугьанин, гьелдалъун гьев чIезавизе кканин ва гьедин гьесие щванин цо-кIиго гематома. Инсанасул ихтиярал цIунулез тIиритIизарурал суратаздаса бихьулеб буго «цо-кIиго гематома» абураб жо гьересияб хабар букIин ва МухIамадов вахIшияб хIалалъ вухун вукIин.\nТIадежоялъе, «Дагъистаналъул улбул» гIуцIиялда ва адвокат Денисенкоялда хадур льугьана низам цIунулел. ГIуцIиялда лъабцIун рачIун рукIана полициялъулал, гьикъа-бакъи гьабизе къваригIун бугиланги абун. Амма гьезухъ кодоб гьелъие хасаб документ букIинчIо ва гьелдалъун гьел нахъе ана лъабабго нухалъ. Адвокат Денисенко Ставрополалде унеб мехалда, полициялъул посталда чIезаюна. Гьелда абуна хасал хъулухъазул «чIегIерал сияхIазда» бугин гьелъул цIар ва гьелъ «рохьилазул» ихтиярал цIунулел ругин. Гьелъул сумкаялда чIухь бан гурони гьей нахъе йичачIо.\nЖивго МухIамадовас диваналъул данделъиялда абуна, гьаричIел такъсиразе мукIурлъизе жив гьечIин. Диваналда гьес гьединго ракIалде щвезабуна, цIех-рех чагIаз байбихьудаго гьесул ихтиярал хвезарунин. «Ихтиярал цIунулевлъун гьез вихьизавуна «багIарав адвокат». Гьев адвокат Павел Пикалевасда тIаса гIарза хъван букIана Дагъистаналъул адвокаталъул палатаялде. ГIарзаялда тIаса гьениб хасаб данделъи тIобитIана ва комиссиялъ хIукму къотIана Пикалевасе хасаб лъазаби гьабизе. Гьединго цIех-рехалъул идараялъ полициялъулазул ишалъул цIидасанго хал гьабулеб буго. Рехсарал гьел хIужжабаздаса бихьулеб буго, гIунтIизарулел гIайибал мекъал ругеллъи», - илан абуна МухIамадовас.\nГьесул адвокат Денисенкоца «Эркенлъиялъе» бицана, МухIамадовасул гIагарлъиялдаса чагIазе хIинкъаби кьолел ругин низам цIунулез ва диваналде рачIине гьел хIинкъулел ругин.\nЕлена Денисенко: «Гьесул вацал, вацазул лъудби диваналде рачIине кколел рукIана суравал кьезе. Амма гьел рачIинчIо. Гьез мухIкан гьабун бичIчIизабичIо, щай рачIинчIел. Гьел хIинкъизарун ругин абуна МухIамадовасул чIужуялъ. Гьединго процессалда диванчияс диеги хIинкъаби кьолел рукIана. Гьес абулеб букIана дида адвокатасул хIалтIи лъалеб гьечIин, дида тIаса адвокаталъул палатаялде гIарза битIилин. Гьединго гьес абуна дица полициялъулазда тIаса гьерсал рицунел ругин, гьез гьаричIел жалазул бицунеб бугин ва гьелдалъун дида хъинтIун такъсир гьабиялъул иш рагьилин гьерсал рицулел ругин гIиллаги бачун».\nПроцессалъул ахирисеб данделъи тIобитIине буго 13 февралалда. МухIамадовас гьеб данделъиялда абизе буго ахирияб рагIи ва диванчияс хадуб хIукму къотIизе ккола.\nАхиралда тIаде жубала, МухIамадовасул чIужуялъул имгIал ХIабиб МахIмудов цодагьалъ цеве чIвана Гъизиюлюрт мухъалда. Низам цIунулез лъазабухъе, изну гьечIого яргъид гIуцIарал къукъабазде гъорлъе уневлъун вукIана гьев ва автомобилазул хал-шал гьабулеб мехалда гьес полициялъуздехун кьвагьдана. Данде рагьараб кьвагьдеялъ гьев чIванаилан, лъазабуна МВДялъул пресс-хъулухъалъ. Гьесул гIагарлъиялъни абулеб буго, гьев гIадатияв чилъун вукIанин ва къануналда данде кколареб иш киданиги гьес гьабичIин.\nАдвокат Денисенкол рагIабазда рекъон, МухIамадовасул уголовияб иш сабаблъун чIван ватизе бегьула ХIабиб МахIмудов. «Щайгурелъул гьес гьеб ишалда тIаса кисса-кирего гIарзаби хъвалел рукIана ва диваналдеги вачIулев вукIана. Гьев чIван хадув, гIагарлъиялдаса чагIи МухIамадовасул гьабулеб диваналде тIокIал рачIинчIо», - ян бичIчIизабуна адвокаталъ.\nКиназего цогояб гуреб къанун\nЦIияб соналдса инкар гьабизе ахIарав ккун вуго низамцIунулез\nГIабдулатIиповасде данде гьабулеб кампаниялъул къурбанал?


Гъизляр районалда цIияб завод\nСар-Сар росулъ «Нива» абураб ОООялда хIадуризе буго пиринчIалъул крупа\nГьеб ккола Северияб Кавказалъул федералияб округалдаго бищун кIудияб завод. Гьелъ 60 магIишаталъухъа бичун босизе буго пиринчI.\nЗавод рагьиялъул тадбиралда гIахьаллъарав ДРялъул бетIер Владимир Васильевас гьадин абуна: «Ахираб заманалда нилъеда кIвана кIигогун бащдаб нухалъ пиринчI бекьулеб ракьул къадар цIикIкIинабизе. ГьабсагIаталда гьеб бекьулеб буго 19 азаргоялдаса цIикIкIун гектаралда. Цо гектаралдаса бакIарула 42,6 центнер ва гьелъул гIаммаб къадар бахуна 81 азаралда ичIнусго тоннаялде. Республикаялда буго пиринчIалъул чеказул кинабниги 46100 гектар, амма гьелъул бащдаб гурони хIалтIизабуларо. ГIолеб гьечIо лъим», - ан.\nВасильевас бицана республикаялъул лъалъадулеб комплексалда ругел масъалабазул хIакъалъулъги. «Аслияб къагIидаялда пиринчI бекьула Гъизляр районалъул магIишатазда. Гьединлъидал гьел магIишатазе лъалъадизе лъим чIезабиялда тIад ургъизе ккола», - ан бицана гьес.\n«Нива» ОООялъул генералияв директор Загьидин Къасумовас республикаялъул нухмалъиялъе баркалаги кьолаго, гьадин абуна: «ДРялъул росдал магIишаталъул кумекалдалъун нижеца Сар-Сар росулъ гIумруялде рахъинарулел руго социалиял проектал. Бажарана хIажатаб инфраструктура гIуцIунги. Росулъе бачана лъимги токги, бана гьанжезаманалъул нух ва спортивияб майдан, ралел руго культураялъул рукъалъеги лъималазул ахалъеги минаби. Гьединлъидал росдал гIолилал росу тун унаро ва нижецаго хIадурула заводалъе хIажатал хIалтIухъабиги», - ян бицана гьес.\nЗаводалъул буго 22 машина, гьезда гьоркьоб – анлъго комбайнги; къватIисел улкабаздаса бачIараб пиринчI хIалтIизабулеб гьанжезаманалъул технологиягун техникаги.\nГъизляралда вукIаго, Владимир Васильев щвана «Концерн КЭМЗ» ОАОялдеги. Гьелъул генералияв директор Ибрагьим АхIматIовасда цадахъ гьес халгьабуна заводалъул цехазухъги «Терек» абураб санаторий-профилакториялъухъги.\nГьезда цадахъ вукIана Гъизляр шагьаралъул бетIер Александр Шуваловги. Гьесулгун гара-чIвариялда бицана шагьаралда гьекъолеб лъим чIезабиялъул масъалабазул хIакъалъулъ.\nГьелдаса хадуб ДРялъул бетIерас тIобитIана муниципалиял гIуцIабазулгун данделъи. Гьелда бицана «Шагьаралъул санагIатаб сверухълъи гIуцIи» абураб программаялъул. Данделъиялдаса хадуб гIуцIун букIана батIи-батIияб темаялда тIасан чанго семинар. Семинаразда бицана шагьаралде бацIцIадаб гьекъолеб лъим бачиналъулги, лъел мухъал цIигьариялъулги, токалдалъун росаби хьезариялъулги, «Земский доктор» абураб программа гIумруялде бахъинабиялъулги хIакъалъулъ.\nПрочитано 123 раз\tПоследнее изменение Понедельник, 20 мая 2019 15:27\nДругие материалы в этой категории: « Энергетика\tДандчIвай »


Насвай абулеб наркотик тIибитIулеб буго Дагъистаналда\nГъоркьисала Дагъистаналда наркотикада хурхараб 3104 такъсир гьабун буго. Республикаялда гьарурал киналго такъсиразул щибаб щуабилеб такъсир кколеб буго гьеб.\nГьединго 2015 соналъ 300 гIан тонна наркотиказулги, спайсалилан абулел хъалиян гIадин рухIулел химикиял наркотиказулги бахъанила Дагъистаналъул наркотиказде данде къеркьолеб хъулухалъилан лъазабуна гьал къоязда лъагIалил хIалтIул хIисаб кьолаго гьеб идараялъул бетIер Энрик Муслимовас.\nРеспубликаялъул наркотиказде данде къеркьолеб идараялъ лъазабухъе ахирал саназда цIакъго гIемерлъун руго спайсаз мехтизарураз такъсирал гьариялъул хIужаби. ГIемерисел гьел такъсирчагIи гIисинал гIолохъаби рукIунел руго, аслияб къагIидаялъ гьезда гьоркьор тIиритIун руго спайсал. Цере гIадин бигьаго рагьун ричизе гьукъун рукIаниги, гьел ричун росизе гIемер захIмалъиго букIунеб гьечIила баян гьабулеб буго гьез.\nАслияб къагIидаялъ социалиял сайтазул кумекалдалъун ричулел руго гьел. Наркотиказде дандекъеркьолеб идараялъул хIалтIухъабазул хвезабун буго спайсал гурониги гIисинаб гIелалда гьоркьоб цIакъго хехго насвайги тIибитIулеб букIиналъ. Гьеб идараялъул вакил ГIалиев Шамилица «Эркенлъи» радиоялъе баян гьабуна насвай гьаб сагIат жеги наркотик букIин чIезабун гьечIила ва къануналъ тIубан гьукъун гьечIилан, гьеб хъалияналго гIадин хасаб бакIалда гурони бичизе бегьуларин чIезабун бугилан.\nРукIунелго наркотиказул гIадаб асар гьечIониги гьеб насваялъги инсанасул черхалъе асарги гьабулила, гьелде гъорлъе гьанже химикиял наркотиказде гъорлъего гIадала жал журалел ругилан. Гьелъ цIакъго хехго ругьунлъизарулел ругила насваялде, гьединлъидал гьебги тIубан гьукъизе ккеялде тIалъиялъул кIвар буссинабулеб бугин жидецайилан.\nНасвай наркотикалдаго бащалъун бугин абидал гьеб хIалтIизабулел релъанхъула, щиб наркотикила гьеб букIунебин абун. ГIемерисезда ккола гьеб сунтIгогIадаб жо бугин. Тамахьо гурониги гьелда гъорлъ гачги, гIанкIудал чороклъиги, ракьгицин жубан букIунин абула, гьеб киналдего тIаде гьанже гьел химикиял наркотиказда гъорлъ рукIунел жалги гьарулел руго гьенирего.\nАхираб заманалда гIолилазда гьоркьоб насвай цIакъго тIибитIиялъе ругел гIиллабазул цояблъун бугила гьеб учузаб жо букIинилан бицана «Эркенлъи» радиоялъе гьеб хIалтIизабулев МахIачхъалаялдаса Маратица.\nМарат: «Насваялъул цо гьитIинаб къвачIа 20 гъурущалде букIуна, гьеб тIубараб къоялъе гIола. Амма гIолилазда гьоркьоб гьеб тIибитIиялъе аслияб гIилла цохIо гьелъул учузлъи гуро. Хъалияназда гьеб гIемерго учузни ккола. ГIемерисез гьеб хIалтIпзабизе байбихьула хъалиян тезелъун. Хъалиян хисулин гьелъилан абизе бегьула. ГIолохъабазе рокъоб эбел-инсуца цебеги, кIудиял чагIи ругеб бакIалдаги хъалиян бухIизе санагIалъи букIунаро, гьелъул махIги чIвала.\nНасваялъул я махI букIунаро, я гьеб хIалтIизабулеб букIин бихьуларо. КIветIалдеги дабаздеги гьоркьобе бан хIалтIизабула гьеб. Гьелъ кIал-мацI туризабулин, дабал хвезарулин абула. Дие щибго къварилъи букIунаро гьелъул. Жеги гьеб кIал-мацI насваялъ туризабурав чиги вихьичIо дида. Насвай наркотик бугин аби гьеб гьадингояб жо буго.\nГьелде ругьунлъула, амма наркотик гIадинаб тезе кIолареб жо гуро гьеб. ТIоцебе гьеб хIалтIизабулеб мехалда черхалъе цо лъикIаб асар гьабула гьелъ, лазат букIуна, тIадагьлъи бачIуна, ракIгIодой биччан лъугьуна. Гьелде ругьунлъун хадуб гьеб асар тIагIуна. Амма хъалиянго гIадин гьеб тезе кIоларо. ХIажалъиялдасаги гьеб жо ругьунлъи бугин абила дицани».\nГъоркьисалалдаса нахъе Россиялъул къануналъ хъалияналго гIадин бокьа-бокьаралъуб рагьун бичизе гьукъун буго насвай, амма гьелъул гIемер къварилъиго гьечIин насвай бичулел чагIазейилан бицана Маратица.\nЦебе базаралда цебелъун бокьараб бакIалда бичулеб букIун батани гьеб, гьанже киса-кибго букIунеб гьечIо гьедин къватIибе бахъун бичулеб. Амма гьелго ричарухъабазухъеги ун насвай кьейилан абураб мехалда нахъе лъураб бакIалдасан бахъун бачIунила гьезилан бицана гьес.


Гьеб рейтингалда Россиялъул мадугьалзаби рагIула Пакистанги Мексикаги.\nБищунго эркенаб пресса буго Европаялда. ТIоцебесеб бакIалда рехсолеб буго Финляндия, Нидерландал, Норвегия. Гьелго улкаби рехсолел рукIана цересел докладаздаги.\nИнформалатазул эркенлъиялъул рахъалдасане позитивияб тенденция бихьулеб рагIула Тунисалда ва Украиналда. Гьелдаго цадахъ ракIалъе гIолареб мухъ бихьулеб буго бакъбаккул рахъалъул Европаялъул цо-цо улкабаздаги, хасго Польшаялда. «Репортераз» абухъе, гьениб «ультраконсервативияб хIукуматалъ пачалихъиял информалатазда тIад чIезабун буго жидерго хъачIаб контроль».\nИнформалатазде бищунго кIудияб тIадецуй гьабулеб рагIула Шималияб Африкаялдаги ГIагараб Машрикъалдаги.\nСовет Союзалда гъорлъ рукIарал республикабазда гъорлъан, Евроцолъиялда жанир ругел Балтиялъул улкаби рикIкIинчIого, прессаялъул эркенлъиялъул рахъалъан тIоцебесеб бакIалда буго нижер мадугьал Грузия (!) - 64 бакI. Хадур унел руго Армения – 74 бакI, Молдова – 76, Киргизстан – 85, Украина (!) – 129. 148 бакIалда бугеб ва цебесеб соналде данде ккун ункъго пункталъ тIаде араб Россиялда хадуб унеб буго Таджикистан – 150 бакI, Беларусь – 157, Казахстан – 160, азербайджан – 163, Узбекистан – 166, Туркменистан – 178 бакI.\nДокладалъул атораз кIвар буссинабулеб буго Россиялъул телеканалаз пропаганда халат бахъинабулеб букIиналде. ЦIияб «патриотияб ва неоконсервативияб риторикаялда» хурхун суал кьолел, журналистикаялъул къадру цIунизе хIаракат бахъулел гIадамазе ва гьединго хIукуматалъул гурел гIуцIабазе хIухь цIазе бакI толеб гьечIин ва гьел нахъ тIамичIого къватIисел улкабазул агенталлъун лъазарулел ругин, абулеб буго докладалда.\nТIубанго программаялъухъ гIенекке нижер аудиофайлалда. Программаялда жидерго пикраби загьир гьарулел руго медианалитик Игорь Яковенкоца ва Шималияб Кавказалъул цо-цо информалатазул вакильзабаз.\nДунялалда СМИязде тIадецуй цIикIкIунеб буго


РАК1АЛДЕЩВЕЙ.. БОЖИ КОДОСЕВ ПОЭТ. - 29 Января 2018 - Хунзахская Газета "Сельский труженик, Росдал захIматчи"\nВоскресенье, 21.10.2018, 11:59 | RSS | Приветствую Вас Гость\nГлавная » 2018 » Январь » 29 » РАК1АЛДЕЩВЕЙ.. БОЖИ КОДОСЕВ ПОЭТ.\nРАК1АЛДЕЩВЕЙ.. БОЖИ КОДОСЕВ ПОЭТ.\n(Дагъистаналъул Халкъияв шаг1ир Заид Х1ажиевас 120 сон т1убаялде)\nТ1оцебесеб нухалъ «Дагъистаналъул Халкъияв шаг1ир Заид Х1ажиев дида вихьана-1957 соналъул сентябрь моц1алъул ахиралда Хунзахъ росулъ. Ц1адаса Х1амзат гьавуралдаса 78 сон т1убай т1обит1изе Хунзахъе рач1ун рук1ана Мах1ачхъалаялдаса Дагъистаналъул машгьурал ва г1олохъанал поэтазул ва хъвадарухъабазул к1удияб къокъа. Гьезда гьоркьор рук1ана Расул Х1амзатов, Заид Х1ажиев, Х1ажи Залов, Мух1амад Сулейманов, Г1абут1алиб Гъафуров ва гь. ц. бат1и-бат1иял миллатазул поэтал ва хъвадарухъаби. Гьеб роххалилаб данделъи т1обит1улеб бук1ана Хунзахъ росдал к1удияб клубалда. Данделъиялде рач1ун рук1ана районалъул бат1и-бат1иял росабалъа, ва сверухъ ругел районаздаса г1емерал г1адамал. Клуб занк1ун ц1ун бук1ана. Хадур-цере Х1амзатил х1акъалъулъ к1алъазе рахъана поэтал ва хъвадарухъаби. К1алъазе раг1и кьуна Заид Х1ажиевасеги. Гьесул к1алъайги бук1ана г1емер халатаб гьеч1еб г1одове виччараб, маг1наяб ва гъваридаб г1енеккаразул рек1елъе бортулеб. Гьеб къоялъ дида бич1ч1ана Заид г1одове виччарав, х1еренав, г1акъилав ва пагьму бугев поэт вук1ин.\nТ1оцебесеб нухалъ Заид Х1ажиевасулгун дир лъай-хъвай ккана 1961 соналъ Мах1ачхъалаялда. Гьеб заманаялда дун ц1алулев вук1ана Дагъистаналъул медицинаялъул институталда, т1оцебесеб куралда гьесул яс Зулх1ижатил бет1ергьанчи кколаан дир к1удияв вацг1ал. Гьезул хъизанги бук1ана Заидида цадахъ Мах1ачхъалаялда. Т1оцебесеб нухалъ вацг1алгун цадахъ, гьезухъе щвезе унаго нухда т1оцеве дандч1вазе вугев халкъияв поэтасдаса нечон, щиб гьабилебали лъаларого вук1ана дун. Дир х1алги бич1ч1ун, вацг1ал Мах1ачица абуна: «Мун расги нечоге. Заид вуго ч1ух1и гьеч1ев, г1адатияв чи, дудаго вихьила»-ян. Лъай-хъвай ккараб мехалда, Заид ва тана ц1акъ х1еренав, разияв, велъун гурони к1алъаларев, ц1одораб раг1ул, г1емер калам гьеч1ев чи. Заидил ч1ужу Г1абидатги йик1ана кидалго разияй, гьуинаб каламалъул, г1аданлъи бугей г1адан. Кида щваниги дир бугеб х1ал, ц1алул иш-кинабго ц1ехолаан гьес. Литература, поэзия гуребги гьесда лъик1 лъалаан Дагъистаналъул историяги. Заидица г1емераб бицунаан цебе бук1араб заманаялъул, Дагъистаналда бук1араб граждан рагъул, баг1арал партизаназул доб заманаялда Хунзахъ т1алъиялда бук1араб ах1вал-х1алалъул ва цойги бат1и-бат1иял лъугьа-бахъиназул. Дие гьесухъ г1енеккизе ц1акъ бокьулаан.\nДида кидаго к1очон толаро гьесул г1акъилал раг1аби. Дун тохтурлъун ц1алулев вук1индал цо-цо нижеда гьоркьоб бицен кколаан медицинаялъул суалазда т1асанги. Цо къоялъ Заидица абуна: «Тохтурасе лъик1аб лъай-махщел бугеб г1оларо, гьев вук1ине ккола рит1ухъав, г1едег1ич1ого г1адамазухъ г1ин т1амулев, ч1ух1и гьеч1ев, рак1 гурх1лев к1вах1 гьеч1ев чилъун. Тохтурасул берцинаб каламги рак1 батулеб раг1иги унтаразе лъик1аб дарулъун ккола, гьединавлъун вук1ине жигар бахъе дуцаги»-ян. Гьесул сипатги бук1ана ц1акъ рек1елъ босулеб, г1адатияб. Гьесухъ балагьараб мехалъ кколаан гьав чиясул киданиги ццинго бахъун батиларилан. Цо-цо ц1алудаса рег1ич1ого халат бахъун гьесухъе инч1ого хут1араб заманги кколаан дир. Цо къоялъ дун щвараб мехалъ Заидица абуна: «Гьале гьабсаг1ат дур бицунев вук1ана дун дурго гьав вацг1аласда-вах1, щайдай гьаб заманаялъ ваккич1ев, рехун танин дуца ниж»-ан. «Экзаменазул сессияги бук1ун вач1ине щвеч1о, т1аса лъугьа»-ян абуна дица. «Экзаменазда гьоркьобги х1алхьи гьабизе ккола»-ян абуна поэтас. Дун щиб абилебали лъач1ого бет1ерги г1одобе къулизабун вуц1ух1ун ч1ана. Доб сордоялъ цо чанго саг1ат Заидидаги ва вац1г1аласда аск1обги бан нахъе унев мехалъ киг1ан х1еренав чи вук1аниги поэтас дида кьварун лъазе гьабуна.\n«Нахъойги мун вач1инч1они дица мун чилъунцин рик1к1ине гьеч1о, дида мун дирго васлъун гурони вихьуларо»-ян. Цо къоялъ гьезухъе щвезе араб мехалъ дица Заидиеги,Мах1ачиеги ц1алана т1оцебесеб нухалъ дица хъвараб «гьекъолдухъанасде» гьабураб кеч1. Ц1алун бахъарабго Заид к1ар-к1арун велъана, цинги коч1олъ ратарал цо-цо гъалат1алги рит1изаруна (чанго соналдасан гьеб кеч1 печаталда бахъун бук1ана)…\nИнститут лъуг1ун хадуб Гъизилюрт районалде х1алт1изе вит1араб мехалъги, Мах1ачхъалаялде кида щваниги дун Заидихъеги, вацг1ал Мах1ачихъеги щвеч1ого ч1олароан. Гьес гъираялда ц1ехолаан Гъизилюрт шагьаралда вацлъиялда г1умру гьабун ругел бат1и-бат1иял миллатазул, Хунзахъ районалъул Гъизилюрталъул зонаялда ругел гъутабазул ах1вал-х1алалъул, доб заманаялда жеги бан лъуг1ун бук1инч1еб Чиркей гэсстроялъул ва гь. ц. Гьеб заманаялда Заидица дие кьун бук1ана сайигъаталъе «Баг1араб отряд» абураб т1ехьги. Т1арамагъадисеб нухалъ дида поэт вихьана 1971 соналъул август моц1алда.\nДун гьанжего-гьанже ячарай лъадигун цадахъ унтарав Заидихъе ваккизе щвана. Киг1ан унтун вук1аниги х1ал лъазе биччач1ого, х1алимго ва разиго нижеда ригьинги баркун рахьи бана гьес. Гьелдаса хадуб г1емер мех бач1ого поэт г1умруялдаса ват1алъана….\nЗаид Х1ажиев вук1ана Дагъистаналъул бищун лъик1ал халкъиял поэтаздасан цояв. Гьес нахъа тана берцинаб ва г1адатияб г1умруялъул нух. Гьесул куч1дул, харбал руго ц1алдолезул рек1елъе рортулел гъваридаб маг1наялъул Заидил цойгидал асаралго г1адин дие рек1ее г1уна «Баг1араб отряд» абураб къисса. Гьелда бицунеб буго маг1арухъ Х1оцоса Нажмудинил бандазда данде Атаев Муслимил отрядал ва Баг1араб армиялъул частаз гьарурал рагъазул. Гьеб къиссаялъ рак1алде щвезабула маг1арулаз нахъа тараб рагъулаб ва ц1адулаб нух, кумек гьабула маг1арулазул г1ун бач1унеб г1елалъе жидерго умумузул бах1арчиял ишал лъазаризеги.\nТ1алх1ат Ахъбердиев, Гъизилюрт шагьар.\nПросмотров: 156 | Добавил: NiGMaT | Рейтинг: 0.0/0


Казбек районалъул Дилим росулъа жамгIияв хIаракатчи, рагъул ветераназул советалъул член МухIамадрасул Мадаев лъаларев чи Салатавиялдаго ватиларо. ГIемерал шапакъатазе мустахIикълъарав гьесулгун букIараб гара-чIвариялда гьадин бицана гьес:\n- 1941 соналъул 30 декабралда КIудияб ВатIанияб рагъде эмен унеб къоялъ, дун вукIана щуго сон барав вас. Гьеб къоялъ дир инсуца, кодовеги вачун, каранде къана дун. Щибго бичIчIулареб лъимер букIиндал, дун хаган валагьун хутIана гьесул кIудияб тIогърохъ. КIудияб хъизамалъул тIалаб-агъаз бугев чи вукIана мунагьал чурад. Гьединавлъун хутIана гьев дир рекIелъги.\nИнсул кагъат бачIана Грузиялъул Гори шагьаралдаса. Гьенир рагъуе ругьун гьарулел рукIун руго Дагъистаналдаса фронталде ритIизе ругел гIолохъаби. Гьесул полкалда Дилималдаса гIезегIан чиги вукIун вуго. Инвалидлъун лъугьун росулъе вуссарав инсул вацгIалас бицана пашманаб хабар. Цо рагъулъ цадахъго чIван вуго Дилималдаса ичIгояв. Гьезда гьоркьов вукIун вуго дир эменги.\nГьедин бесдаллъана МухIамадрасул, вацал ГIали, МухIамадзагьид, яцал Зулайхат ва Умузагьидат. Щуго лъимадул тIалаб-агъаз тIаде ккедал, колхозалда хIалтIана къороллъуда хутIарай Мадаевасул лъади Шамалай. ЦIикIкIарав вас ГIалил букIана 17 сон, гьесги хадусезги кIвараб кумек гьабулаан эбелалъе.\n1954 соналда школа лъугIидал, МухIамадрасул цIализе лъугьана Дагъистаналъул росдал магIишаталъул институталъул зоотехникияб факультеталде. Гьеб лъугIидал хIалтIизе лъугьана райисполкомалъул росдал магIишаталъул управлениялде кIудияв зоотехниклъун, хадусел соназда нухмалъи гьабуна «Дилим» совхозалъе.\nН. Хрущёвасул заманалда, Сталинил цIаралда бугеб колхозалъул кьучIалда гIуцIана хIалбихьиялъулабгун мисалияб магIишат. Мадаев витIана гьениве, бетIерав зоотехниклъун хIалтIизе. Хадурги рукIана хиса-басиял. Хасго ахирал соназда районалда ккарал гьезул хIакъалъулъги бицана захIматалъул ветеранас.\n- Дагьаб цебе лъана ахираб щуго соналда жаниб районалъул гIадамазул доход 75 проценталъ цIикIкIун букIин. Ленинаулалда рагьана участкаялъулаб больница, Алмахъалда - фельдшерлъиялъулабгун акушерлъиялъул пункт, Буртунаялда - школалъе мина баялъул хIалтIи рагIалде бахъунеб буго.\nРамазан ГIабдулатIипов бетIерлъун вугеб заманалда гъоркь рукIаразде тIаде гIезабуна 15 гектаралда ах. Районалда рагьана пластикалъул гордал ва нуцIби хIадур гьарулеб цех, бетон гьабулеб гьитIинабго завод, гIанкIудал гьан хIадур гьабулеб фабрика. Баркала буго районалъул нухмалъуда рукIаразе, гьезул нухмалъиялда гъоркь цебетIуна халкъалъул гIумру.\nМухIамадрасулил лъади Убайгьанатил эмен МухIамад Абуязидов фронталде ана 1941 соналъул 23 июналда. Вагъана Киевалъул, Харьковалъул, Смоленскиялъул рахъалда. Сталинградалъе гIоло рагъулъ лъабцIул лъукъун вукIиналда бан, рокъове виччан вачIана. Гьев мустахIикълъана лъабабилеб даражаялъул Реццалъул ва тIоцебесеб даражаялъул КIудияб ВатIанияб рагъул орденазе, «Кавказ цIуниялъе гIоло», Сталинградалъе гIоло, Георгий Жуковасул ва «КIудияб ВатIанияб рагъул соназда бахIарчияб захIматалъе гIоло» медалазе.\n- Росасда цадахъ гIумру гьабулеб буго 1958 соналдаса нахъе, - ян бицана гьелъ. – ЛъикIаб тарбия кьун гIезабуна щуго лъимер. Гьезул киназулго буго тIадегIанаб лъайги.\nКигIанго рекIее къабуллъулареб букIаниги, къисматалъ жиндирго къуват бихьизабула инсанасул гIумруялъулъ. Студентлъиялъул бищунго аваданаб гIумруялда вугев цохIо вукIарав вас нагагьаб балагьалдалъун гIолохъанго хвеялъул бухIи кIиязулго каранда кинго секьулеб гьечIо, гьелдаса гIезегIан заман аниги.\nГьединаб бакIаб къварилъиялъул къорикье кканиги, рукъ цIурал лъималазул тIалаб тIаде беганиги, тIатIала квералги лъун чIезе ругьунлъарай гIадан гуро Убайгьанат. Пенсиялде инегIан хIалтIана районалъул ветеринарияб станциялда санитаркалъун.\nДругие материалы в этой категории: « Росу цIилъулеб буго\tГьанжеги Бузнаса нухалъул хIакъалъулъ »\n09:38, 08 декабря 2021, 38\n19:56, 07 декабря 2021, 153


Хасавюрталъул мэр Сайгидпаша ГIумаханов\nДагъистаналъул Хасавюрт шагьаралъул мэр разияв гьечIо гьев чIвазе къасд гьабулел рукIаралин диванаханаялъ чIезабурал кIиго чачанасе къотIараб хIукмуялда. Гьезие кьун руго туснахъалъул 9 ва 12 сонал. Сайгидпаша ГIумаханов гьеб диванаханаялде унги вукIун гьечIо. Араб соналъул марталда жанир тIамурал гьезда хурхун диван рагIалде бахъана гьал къоязда Хасавюрталда. Гьединго, гьеб ишалъулъ гIахьаллъи бугевин абун рехсолеб буго, федералияб цIех-рехалда вугев Чачанлъиялъул бетIер Рамзан Къадировасул гIакълучиясул цIарги.\nАраб соналда жанир тIамурал гьезда хурхун диван рагIалде бахъана гьал къоязда Хасавюрталда. Гьединго, гьеб ишалъулъ гIахьаллъи бугевин абун рехсолеб буго, федералияб цIех-рехалда вугев Чачанлъиялъул бетIер Рамзан Къадировасул гIакълучиясул цIарги.\nГьал къоязда Хасавюрталда рагIалде бахъараб диваналъул хIакъалъулъ дагъистаниязда гIицIго интернеталдасан лъанин абизе бегьула, хасго «Новая газета» сабаблъун. Гьеб ккола Хасавюрталъул мэр Сайгидпаша ГIумаханов чIвазе хIалбихьизехъин рукIарал Чачаналдаса Бадруди ЖабрагIиловасдаги Рамзан Качаевасдаги бан гьабураб хIукму. Гьедин цоясе ичIго, цогидасе 12 сонги кьун жанир тIамуна гьел. Гьездаго цадахъ федералияб цIех-рехалде кьун рагIула Шаа Турлаев абурав чиги. Чачан Республикаялъул бетIерасул гIакълучи вугин абулеб буго гьев.\nГьел чагIаз Сайгидпаша ГIумахановасде ишан босулеб букIин тIатинабун буго гьесул хъаравулзабаз. Гьез гьел тIатинарилалде бащдаб лъагIалица цебегIан ГIумаханов унеб нухда кьвагьулеб жоги лъун букIана.\nРоссиялда машгьурал экспертаз загьир гьаруна гьеб хIужаялда хурхун жидерго пикраби. Гьезул пикруялда рекъон, гьев хутIулев вуго жакъа Кавказалда бищунго кIудияб асар ва сурсат бугел политиказул цоявлъун. «ГIумаханов хвезе, яги чIвазе рес буго, амма гьев политикияб нухдаса кьуризавизе лъиданиги кIоларо, гьев къвакIараб хасияталъул чи вукIинги хIисабалде босун. ЧIвадарухъабазул мурадги тIубан гьев гIумруялдаса ватIалъун вукIаравани, тIубанго батIияб ахIвал-хIал лъугьинаан Россиялъул Югалда ва тIубанго Кавказалъул политикияб картаялда», - ян абурал пикраби руго гIемерисезул. Гьелда тIасан кIудияб макъала кьун машгьураб федералияб информациялъул алат «Новая газеталда» «Тендер» абураб цIаралда гъоркь.\nСайгидпаша ГIумахановасулгун гара-чIвари гьабуна ЭР-ялъги.\nЭР: «Сайгидпаша, дуца кинаб къимат кьолеб диваналъул хIукмуялъе? Гъол кIиязго гьабизехъин букIараб пишаялда рекъараб тамихI бугин рикIкIунищ дуца гьеб?»\nСайгидпаша ГIумаханов: «Дун гьеб диваналда гIахьаллъичIо. Низам цIунулез жидецаго ккун, жидецаго жанирги лъуна гьел. Гьанже кин бугеб, щиб бугебали лъаларелъул гьеб. Лъалеб жо буго гьеб политикияб тIадкъай букIин. Дун гъоб заманалда (1999 соналда Дагъистаналда рагъ ккедал – ЭР) ополченцазул нухмалъулев вукIиндал. ГIемер батIи-батIиял чагIазулгун рагъги кколаан. Гьеб мехалда боевикал рукIарал чагIи гьанже министраллъун лъугьун руго. Гъоб заманалда гьабизе кIвечIеб жо гьанже бецIулеб буго цо-цо чагIаз. Гьеб буго дида лъалеб жо».\nСайгидпаша ГIумаханов гIахьаллъичIо диваналъул цониги данделъиялда. Щайгурелъул жиндир ишалъул цIех-рех гьабун бугин политик хIаракатчи чIвазе гьабулеб букIараб къасдалъул гIадин гуреб, къотIносан унев вукIарав цо гIадатияв чиясул гIадинилан абуна гьес.\nСайгидпаша ГIумаханов: «Гъоз гъолъул хал гьабуна дун политик гурев, гIадатияв гражданин вугев гIадин. 18 соналъ дица нухмалъи гьабуна МахIачхъалаялдаса хадусеб шагьаралъе, батIи-батIиял жамгIиял гIуцIабазеги, сахабго политикаялда жанивги вуго дун. Республикаялъе бищун хIинкъи цIикIкIараб заманалда ополчениялъул къокъабиги гIуцIун, щуазарго чиясе нухмалъи гьабулевги вукIана дун. Амма цIех-рехчагIаз гьеб хIужаялъе къимат кьун буго гIадатияб ишалъе гIадин. Гьединлъидал гъол кIигоязе дагьал соналги кьуна. Амма дие гьелъул авари гьечIо. Гъол риччан рукIараланиги дица щибниги абизе букIинчIо.\nДица гьелъул ахIи-хIурги гьабичIо. Низам цIунулез жидецаго гьабуна кинабго».\nГьеб киналдаго нахъа щив вугевали лъалищин дудаян гьикъидал, гьадин жаваб кьуна Сайгидпаша ГIумахановас.\nСайгидпаша ГIумаханов: «Шаа абурав боевик вуго. Федералияб цIех-рехалде кьун вуго гьев. Гьесул чIей Гудермесалда бугин абуна. Живго щивали лъаларо дида. Амма доб заманалда Шамиль Басаевасул кваранаб квер гIадаб чи вукIанин рагIана. Гъоб заманалда рукIарал боевикал гьанже полициялде хIалтIуде лъугьун руго. Дунги доб мехалда ополчениялъул командирлъидал вукIарав, гьанже бецIулел ратилаха».\nБицен гьабулеб ишалъул хъвалаго, «Новая газеталъ» рехсолеб буго Пачалихъияб Думаялъул депутат Адам Делимхановасул цIар. Амма жидер кIиязулго лъай-хъвай гьечIин, кинабгIаги конфликтги ккечIин жидер, рихьизеги гIицIго цо нухалда рихьун рукIанин абулеб буго гьебго газеталъе жаваб кьолаго Сайгидпаша ГIумахановас. Гьединго Рамзан Къадировасулгунги жиндир бухьенал хIалтIул рахъалъ ругила. Амма гьесул эмен АхIмад-хIажи Къадировасулгун гьалмагълъи букIанила.\nС. ГIумаханов: цебе гьабизе кIвечIеб жо гьанже бецIизейин рахъун руго


Дир рекIел дунял, дица гьеб кьуна,\nКьурабалъ бижараб магIарул кочIой.\nСардил макьабазул маржанал гьарун,\nГьел кьуна цIвабзазул дангъургун цадахъ.\nРалъдал карачелал чуял кинигин\nКучIдузул бакъналъе ахIана дица.\nДица гьезий кьуна ракьалда цIаял,\nРорхатал нухазда чабхазулъ иццал,\nКьуна гIазул тIогьал, тIогьолъ сагаби,\nСухъмахъазда занал, сиртазда нохъал,\nМугIрузул некIсиял хъаравулзаби -\nУмумуз рорхарал рагъулал сиял\nМагIарулазул гьунар тIокIав шагIир ГIумархIажи Шахтаманов гьавуралдаса исана тIубалаан 80 сон. МахIачхъалаялъул миллияб библиотекаялда ракIалде щвезавулев вукIана гьев араб хамиз къоялъ. Гьеб къоялъ гьенире ракIарун рукIана хъвадарухъаби, шагIирзаби, ГIумархIажи лъалел рукIаралги, гьанже гьесул асарал цIалун гьезул къимат гьабулелги гIадмал. Тадбир бачунеб букIана Дагъистаналъул Хъвадарухъабазул цЦолъиялъул нухмалъулев АхIмадов МухIамадица.\nГIумархIажи Шахматманов гьавуна 1933 соналъ ЧIарада районалъул Мокъсоб росулъ. Гьесул 12 сон угеб мехалъ гьезул росу гочинабуна Чачаналде, гьениб лъугIана гьес школаги. ВукIинесев шагIирас лъугIизабуна Ломоносовасул цIаралда бугеб Москваялъул Пачалихъалъулаб университет. Гьелдаса хадув хIалтIана магIарулазул «БагIараб байрахъ» газеталда, гIумруялъул ахирисел соназ гьев Москваялда вукIун вуго гIумру гьабун.\nДагъистаналъул хъвадарухъабазул цолъиялъул нумалъулев АхIмадов МухIамадил лъикIаб гьудулъи букIун буго ГIумархIажилгун. Хамиз къолъ букIараб данделъиялда гьес ракIалде щвезаруна Мосвкаялда ва Дагъистаналъул хъвадарухъабазул цолъиялда гьевгун цадахъ хIалтIарал сонал. РакIалде щвезабизе жо гIемераб букIана ГIумархIажи лъалев вукIарав чагIазе гьеб къоялъ. «Эркенлъи» радиоялъе гьадин бицана АхIмадов МухIамадица:\nАхIмадов МухIамад: «Цо нухалъ ГIумархIажиги дунги щвана Талги хъутаналда вехьлъун вукIарав дир инсухъе. Хабар-кIалалдаса хадуб ракIалдаго гьечIого абуна ас дир инсуда, АхIмад, рачIа цо кучIдул цIализейилан. Гьел цIалун рахъарабго вортун цояб рокъовеги ун Инхоса ГIалихIажиясулги, МахIмудилги, ЦIадаса ХIамзатил тIахьалги росун вачIарав инсуца буна шагIирзабиниги ругин нуж, амма гьал лъабасдего нуж рахунарилан. Гьеб мехалъ вуго ГIумархIажи дида абулев, балагьейилаха, гьудул, критика гьабулейилан цо тIубараб тIех хъвазе гIураб калам гьабулин цо-цояз, гьале гьас гIадин лъабго рагIудалъун къимат кьун лъихъаниги бажаричIин жеги.\nХадур къватIире щун хадур, ниж тIоритIизе рахъарал дир эбел-инсухъги валагьун рикIкIаде щваравго абуна ГIмархIажица киданиги дида кIочон толарел рагIаби. Гьададин нилъехъ балагьун чIарал эбел-инсул багьаяб цониги мухъ нилъехъе бачIани гьеб мехалъ абизе бегьулаин нилъеда шагIирзабиян.\nГьесул хIакъалъулъ гIемераб жо абизе бегьула, амма дица къокъго абила « ГIумархIажи вукIана поэзиялъул бокьараб рахъ босаниги гьелда гъорлъ вессарав, литератураялде вачIаралдаса гьелда гъорлъ хутIизе вачIарав чи».\nМашгьурав ракьцоясул бицун кIалъазе цере рахъана шагIир ХIабиб Давудов, Эркенаб гугариялъул рахъалъ дунялалъул чемпион, МухIамадхан ГIарацилов, Шахтамановасул кучIдул ахIана. МухIамад ГIабасовас, ГIабдула МухIамадмирзоевас. МагIарулазул шагIир МахсутI ЗайнулгIабидовас халатаб кечI цIалана жинцаго ГIумархIажиде гьабураб. Жиндир заманалда «Билараб кечI» абураб поэма хъваялдалъун ГIумархIажие щвараб гIемераб ракIбакъваялъул хIакъалъулъ данделъаразе бицана хъвадархъабазул цолъиялда авар бутIаялъул нухмалъулев, «Гьудуллъи» журналалъул редактор ПатахIов МухIамадица. Гьеб кочIолъ гьанжеялдаса лъеберго соналъ цебего бихьизабун буго ГIумархIажица, жакъа хIакъикъатлъун лъугьараб, шагьаралде цIалиязеян ячIарай росулъа яс магIарул намусги кIочон тун шагьаралъул саяхъаб гIумурялъ йичун йосараб куцалъул.\nДагъистаналъул гIелмияб центарлъул мацIалъул ва адабияталъул институталдаса гIолохъанав аспирант Муслимов Муслимица гьабуна берцинаб кIалъай. ГIумархIажил творчествоялда тIасан гIелмияб хIалтIи хъвалеб буго гьес. Муслим ккола шагIирасул инсул росулъа, гьесулго кьибилалдса чи.\nШахтамановасул хIакъалъулъ гIелмияб хIалтIи хъваялъе сунца жив гьесизавуравали гьадин бицана гьес нижер программаялъеги:\nМуслимов Муслим: «Гьесул хIакъалъулъ лъицаниги жеги щибниги хъван букIинчIеблъиги хIисабалде босун гъира ккана дир гьесул творчествоялъул гъварилъиялъе гIелмияб куцалъ къимат кьезе, гьединго нижер институталъул нухмалъулев МухIамад МухIамадовасги рахъккуна гьелъул, гьесги гъира базабуна дир гьелда, гьеб кинабгоги хIисабалде босун тIасабищараб нух ккола дир гьеб».\nЭ.Р «ГIумархIажил асаразда гъоркь бищун дуе асар гьабурал шигIраби ругиш, ратании кинал?\nМуслим: «Дица цIалун букIана гьесул «Унге къоял» абураб кечI. Гьеб цIакъ бокьана дие. Щай абуни гьениб ГIумархIажица борхулеб буго цIакъ кIвар бугеб суал, хасго гьанжесеб гIелалъ, щибниги пайдаб жо гьабичIого гIадада биччалеб буго заманалъул. ШагIирас заманалда гьарулеб буго лъалхъейин, жинде халкъалъе кIудияб кумек, кири гьабизе бокьун бугилан. Гьеб пикруялъ асир гьавуна дун.\nГьединго дие цIакъ рекIее гIуна «Халкъалъул ццим» абурабги кечI. Гьеб шигIруяда диегоги цIакъ рихараб хияналъи цIакъ какун буго гьес. ХIилла-макрулъе гьесухъа гIадин кочIодалъун къимат кьезе кIварав шагIир цоги лъаларо дида».\nДанделъи цIакъго берцин гьабуна Къаралазул машгьурав кочIохъан, Дагъистаналъул халкъияв артист Шагьав ГIабдурахIманов гьениве вачIиналъ. Машгьурав кIочIохъанас бицана ГIумархIажиги живги гIел бащадал кьерилал рукIараллъи. Данделъаразе цIакъго асар гьабуна 1970 соналъ ЧIарада букIараб позиялъул байрамалда мунагьал чураяв Расул ХIамзатовги, Шахтамановги, чIарадисезул машгьурал кочIохъаби ГIабдулвахIид Лабазановги, МухIамад Нуридиновги живго Шагьавги цадахъ чIун кечI ахIулеб бихьизабураб видеоялъги. Бицине жо гIемераб букIана гьеб къоялъ Шагьав ГIабдурахIмановасул:\nШагьав ГIабдурахIманов: «Дербенталда маданияталъул училище рагьун бугиан ргIаун гьениве цIализе ана дун доб мехалъ. Каникулазул заманалда росулъе вачIунев дида гьанир шагьаралда дандечIвана ГIумархIажиги, Расулги. ЦIакъго хIалакун ватичIони нижгун цадахъ чIеларищан Расулица абидал, валлагь, хIалакаинги щиб букIинеб, эбелалъухъе щвезе бокьун букIанинхаян дица абидал, эбелалъухъе щвезе заман букIинин дур жеги гьанив чIаян гьесги гьаридал анцIгониги къо бана дица гьелгун цадахъ.\nРасулил рокъор рукIана гIемерал тIахьал. Гьезухъ балагьун вгев чияс дица абуна, Расул, нижер лъова вукIун вуго жинца ахIараб кечI 7 километралъ рикIкIаде рагIулев ГIабдулгъапур абурав чи. Гьесул бакъан буго дица цIунун, гьеб бакъаналда гъоркь кечI хъвазе кколин дуцаян. Хъвана Расулица анкьидасан кечI, амма бакъан босизе лъикIав вукIинчIо, расул, ГIумархIажица хекко босан. Микьабилеб къоялъ лъугIана кечI.\nЛъабазго цадахъ ахIана нижеца гьеб, амма Расул вукIана гъулгъудулеб ци гIадин нижеда цадахъ бакъан рекъезабизе кIоларого (киналго релъана). Гьелдаса хадуб кида данедчIваниги доб цо кечI ахIе, Шагьавилан, гьеб ахIизе тIамулаан Расулица дун»\nГьедин аваданаб куцалда ана ГIумархIажи Шахтаманов ракIалде щвезабиялъул тадбир миллияб бибилиотекаялда. Гьеб тIобитIиялъе Хъвадарухъабазул Цолъиго гIадин квербакъарав чи ккола ГIумархIажил вацасул вас Шахтаманов Мурад. Данделъи лъугIана шагIирасул машгьураб «Къаралазул ГIор» абураб чIарадисезул гимнлъун лъугьараб кечI киназго цадахъ ахIиялдалъун.\nШахтамановасе 80 сон


"ВацIцIадав чиясда чороклъи рекIунаро" » MaгIарухъ - Авар Басмабазул Цолъи\n"ВацIцIадав чиясда чороклъи рекIунаро"\nРеспубликаялда гIемерав чиясда лъала Хунзахъа Гъази МухIамадов. Гьев хIалтIана партиялъул Хунзахъ райкомалъул тIоцевесев секретарьлъун, Дагъовощплодхозалъул начальниклъун, ДАССРалъул КГБялъул председателасул заместительлъун. Вищун вукIана КПССалъул XXVI съездалъул делегатлъун, Дагъистаналъул Верховный Советалъул ва Халкъияб Собраниялъул депутатлъун.\nГьал къоязда Дагъистаналъул тIоцевесев президент МухIу ГIалиевас 75 сон тIубаялъул юбилей букIинги хIисабалде босун, Гъази МухIамадовасул районцояв гьевги вугелъул, нижеца Гъазилгун гара-чIвари гьабуна.\n- Гъази, кида МухIулгун лъай-хъвай ккараб, кинаб гьоркьоблъи нужер букIараб ва бугеб?\n- Ниж цоцазда лъаралдаса 50-ялдаса цIикIкIун сон буго. 1964 соналда дун вукIана Дагъистаналъул росдал магIишаталъул институталъул комсомолазул гIуцIиялъул секретарьлъун, Дагъуниверситеталъул комсомолазул гIуцIиялъул секретарьлъун вукIана дир росуцояв ГIабдухаликъ ХIажиев. ГI. ХIажиев КГБялъул органазде индал (хадуб гьев вахъана полковниклъун, хIалтIана Америкаялда ва цогидал улкабазда), гьесул бакIалде вачIана ЦIумада районалда школалъул директорлъун хIалтIулев вукIарав МухIу. Гьениб ккана нижер лъай-хъвайги, гьудул-гьалмагълъиги. Ризго дандчIвачIониги, ниж цоцада рихьула, цIунун буго цебегосеб гьоркьоблъи.\n- ТIадегIанал хъулухъазда вугеб заманалда, гьелдаса щиб кумек Хунзахъ районалъе щвараб?\n- Гьеб суал буго гьанжесел хIакимзабазе, депутатазе кьезе бегьулеб. Гьез рикIкIина "жидеразего" гьабураб кумекги щварал лъикIлъабиги. Комсомолалъги партиялъги куцарал, гIезарурал доб заманалъул кадрабаз хIалтIи гьабулаан чи ващад гьавун, нижералин, чияралин рикIкIинчIого. Мисалалъе, чанго соналъ Дагъистаналъул сахлъи цIуниялъул министрлъун хIалтIулев вукIана нижер ракьцояв Наби Къураев. XIX гIасруялда бараб хъалаялда жаниб хIебтIун букIана районалъул больница. Бегьилаан цIияб больница баялъе кумек гьабизе, амма бачIо. Ирга щун батилароха, нижералдасаги санагIат гьечIел шартIазда ругел цере гьарун ратила. Дица гьеб рикIкIуна гIагараб районалъе кумек гьабизе бокьунгутIилъун гуреб, гIадамал ращад гьарилъун, гьабулеб хIалтIулъги гIумруялъулъги интернационализм цIунилъун.\n- ГIемерал соназ цоцаздаги лъалелъул, инсан ва нухмалъулев хIисабалда кинаб къимат кьолеб дуца МухIу ГIалиевасе?\n- Гьалщинал соназда жеги цониги чи дандчIвачIо, я рагIичIо дида МухIуе ришват кьунин абулев. Коррупциялъулъ гъанкъулеб бугеб республикаялда ва улкаялда чанги жавабиял хъулухъазда хIалтIарав МухIу ГIалиевасул вацIцIалъи буго гьесул тIадегIанлъиялъул бицунеб аслияб роценлъун. Инсан хIисабалда гьев вуго гьудуллъиялъе ритIухъав, тIекълъи-мекълъи рихарав, кинаб хIалтIуда вугониги, тIадаб иш намус бацIцIадго гьабулев инсан. Партиялъул Дагъобкомалъул тIоцевесев секретарьлъун гьев ккана цIигьабун гIуцIийилан цIарги лъураб, Горбачевасул демагогиялъ дагь-дагьккун улкаялъул ва партиялъул кьучIазда квалквадизе лъугьараб заманалда. Политик, пачалихъияв хIаракатчи МухIу ГIалиевасда бичIчIана улкаялъул цолъиялъе, партиялъул къисматалъе ккезе бегьулеб хIасил. ГIемеразда ракIалда батила 1990 соналъул июлалда букIараб КПССалъул XVIII съездалда МухIу ГIалиевас гьабураб кIалъай. Цониги союзиял республикабазул компартиязул тIоцересел секретаразулцин букIинчIо МухIу ГIалиевасул гIадаб критикияб, лъугьунеб бугеб хIалалъул анализ гьабураб, битIараб къимат кьураб, гIакъилабги бихьинчиябги кIалъай.\n- Хадуб партиялъул ишги лъугIана, МухIу ГIалиевги хIалтIи гьечIого хутIана. 1991 соналъул октябралда букIараб сессиялда Верховный Советалъул председателасул заместительлъун Такибат МахIмудоваги йихьизаюн, МухIу ГIалиев гьеб хъулухъалде вачIине бокьичIо Верховный Советалъул председательлъун вукIарав МухIамадгIали МухIамадовасе...\n- БитIаралда битIарабин абизе ккола, гьеб гьедин букIана. Обкомалъул тIоцевесев секретарьлъун вугев мехалда МухIу ГIалиевасе рес букIана МухIамадгIали нахъе витIизе, Верховный Советалъул председательлъун живго вачIине. Цевеккун обкомалъул тIоцевесев секретарьлъун вукIарав МухIамад Юсуповасги гьарун, пенсиялде ине 6-7 моцI хутIун бугинги абун, МухIуца МухIамадгIали тана. Обкомалъул секретарьлъун вукIарав чи Верховный Советалъул председателасул заместительлъун тани демократиялъе ва жамгIияталъе данде кколарин кIалъана цере жалгоги партиялъул кьеразулъ рукIарал цо-цо депутатал.\nГьезие жаваб гьабулаго, МухIуца абуна: "Цевеккун партиялъул ишазда вукIарав чи хъулухъалда тезе бегьуларин ва гьесдаса жамгIияталъе хIинкъи бугин, демократиялъе гьев рекъоларин абулев чи мекъи вуго. ХIалихьатав чияс жиндирго квешлъи я демократиялъукьа, я жамгIияталъукьа, я Аллагьасукьа хIинкъичIого гьабула. Гьединазе бокьуларо жидеда аскIов дун гIадав, иш кинаб рахъалде инехъин бугебали бичIчIулев чи вукIине. Кадрабазул рахъалъ жакъа республикаялда тIобитIулеб политикаялъул хIасилал жеги рихьила нужеда".\nХадубккун къого соналъ республикаялда лъугьун букIараб ахIвал-хIалалъ МухIул гьел рагIаби ритIухъ гьаруна. ГIурусаз гьединаб жоялда абула "как-будто в воду глядел" абун. Бичча-бихъан тана кинабго, ришваталги кьун, хъулухъалде рачIана щибго бажариги лъайги гьечIел чагIи, битIахъего туснахъаздаса рачIун хъулухъазде тIамуралги ккана, коррупциялъ гъанкъулеб хIалалде ккана Дагъистан. Рижун рачIана миллиял багъа-бачариял, хIалуцана миллатазда гьоркьоб ахIвал-хIал. Миллиял церехъабиян лъугьарал криминалиял къокъабазухъе власталъ жидедаго хъвачIого рукIиналъе гIоло кьуна "кьариял " хъулухъал. Республикаялда тIегьазе лъугьана экстремизм, нилъер халкъалъе чияраб, динияб чвахи - вагьабизм.\nТIадехун нилъеца рехсарал рагIабиги абун, МухIу сессиялдаса нахъе анин рагIидал, дунги Расул ХIамзатовги гьесухъе рокъоре ана. Нижеда гьенив ватана Верховный Советалъул 15-20-гIан депутатги. Гьезда гьоркьор бащдаздасаги цIикIкIун рукIана МухIу Верховный Советалъул председателасул заместительлъун тезе бокьичIел, гьеб хъулухъалде хьул бугел, гьудулзабилъун хIалел. Расулидаги хехго бичIчIана бугеб ахIвал-хIал. МухIулгун гьесул гьитIинабго хабар ккана. Лъабго-ункъо минуталъ гIенеккунги чIун, ретIелги хисун МухIу хIалтIуде тIадвуссана.\n- МухIамадгIали хIалтIудаса индал, МухIу ГIалиев президентлъун вачIанаха…\n- Гьесие щвана цIакъ захIматаб ирс. Коррупциялъулъ бессун букIана тIолабго республика, хIалтIулел рукIинчIо законал. ГIарцухъ росарал хъулухъал жидерго инсул гIадин ккун рукIана тухамузги, къокъабазги цереккун тамихIалде цIан рукIарал ришватчагIи, спортсменал, "кьвараралгун кьураралги". Квелъ бахъун гIалахалде биччараб чу гIадин бугеб республика нухда бачиналъе гIемераб хIалтIи гьабуна МухIуца. Законал цIуниялда ва гьел хIалтIизариялда хадуб бербалагьи букIине кколеб прокуратураялъ иш тIаса-масаго тун букIана. ТIоцеве республикаялъул прокурор хиси букIана МухIул битIараб галилъун. Гьаруна цогидалги хиса-басиял. Жидеда хъвазе бегьуларин рукIарал тухумчагIаз байбихьана гьесда данде хIалтIизе, цадахъ хIалтIулел цо-цоязги ххвел гьабун гуреб, ракI-ракIалъ хIалтIи гьабулеб букIинчIо. РукIинчIо даража бугел кадрабиги. БукIаниги М. ГIалиевасда кIвана республика экономикияб рахъалъ цебе туркIизабизе, рана гIезегIан социалиялгун культуриял объектал ва, бищун аслияб жо, власталдаса ракIбуссун букIараб гIадатияб халкъалъулъ божилъи бижана.\n- Интернеталдаги гIадамазда гьоркьорги харбал тIиритIизарулел рукIана МухIул "гIунгутIабазул" бицун.\n- БичIчIана дида. Цо-цо хIалихьатал гIадамаз гIайибчIвазе жо МухIул батичIеб мехалда гьев гьекъолев вугин бугьтанал тIиритIизаруна. Ккараб бакIалда лълъар борхуларев бихьинчи кинав вукIунев. Жидеда цадахъ МухIуца лълъар борхидал гьеб къватIибе гьурщулелги бихьиналищха? Лъица щиб бицаниги, вацIцIадав чиясда чороклъи рекIунаро.\n- Политикаялъулги нухнухмалъиялъулги завалалда вукIарав М. ГIалиев кIиабилеб болжалалда президентлъун щайдай течIев?\n- Дир пикруялда, гьесда данде хIалтIана хIукуматалъул буголъи чIикIун ругьунаб, халкъалъул ургъел гьечIеб, кодоб гIемераб гIарац бугездасан данделъараб кIудияб къокъа. Гьеб къокъаялъ кверде босана Москваги. Цо къадаралда асар гьабуна Самур гIурул лъим Азербайжаналдаги Дагъистаналдаги гьоркьоб бикьиялъул гара-чIвариязда МухIу ГIалиевасул букIараб республикаялъул мурад цIунун ккураб чIванкъотIараб позициялъги. Республикаялъул халкъалъул мурадал цIуниялъулъ бихьизабураб кьвариялъулъги вацIцIалъиялъул рахъалъги дида МухIул гьел хасиятал Данияловасда релълъун рихьула.\n- Данияловгун дандчIванищ мун?\n- Партиялъул Хунзахъ райкомалъул тIоцевесев секретарьлъун хIалтIулеб мехалда, тIадегIанал хулухъаздаса ун хадуб Востоковедениялъул институталда тахшагьаралда хIалтIулев вукIарав ГIабдурахIманги дунги Москваялде унаго поездалъул цо купеялда цадахъ ккана. Гьесдаса намуслъун, гьесие рахIатхвей букIинин дун хабар-кIалалъе цогидал купеязда рукIарал гIолохъабазухъе ана. Цинги купеялде тIадвуссун вачIиндал ГIабдурахIманица абуна, рекIелгъейги букIинин анив чIечIого къватIиве щай уневилан. АбичIониги гьесда бич1чIана жиндир адаб гьабун дун къватIиве аравлъи. Дунги гьесда рагIун ватана, абуна дур хIалтIуда хадуб жинца халкколин, гьабулеб ишалдехун дир бербалагьиги гьесие рекIее гIун бугоан. Дида гIумруялъ дандчIвачIо гьединав сабурав, гIодов виччарав, гIакъилаб каламалъул инсан. РакIалда чIана гьес бицунеб букIараб бацIцIадаб магIарул мацI, ва магIнаяб кIалъай.


Пенсиязул фондалда сверун цIидаса гьерсал тIиритIизаруна\nДагъистаналъул Пенсиязул фондалъул киналгIаги финансазда хурхарал документал нахъе рахъулел ругин абураб хабар тIибитIана интернеталда. Амма жибго идараялъул вакильзабаз абулеб буго гьел кьучI гьечIого рицарал харбал кколин.\n19 февралалъ Дагъистаналъул пенсиязул фондалда низамцIунулез документазул цIех-рех тIобитIиялъе гIиллалъун кканин материнский капиталалъулгун гьарурал макрабазул гIарз букIин ва гьел макраби тIалъиялъул гIахьаллъи гьечIого гьаризе рес гьечIин лъазабулеб буго гьениб.\nКиналгIаги хIалтIухъабазда гъорлъ тIобитIулеб бугила цIех-рех. Живго Пенсиязул фондалъул нухмалъулев Сайгид МуртазгIалиев хIалтIуда гьечIила.\nАмма гьеб информация гьересияб бугин баян гьабуна «Эркенлъи» радиоялъе Пенсиязул фондалъул пресс-хъулухъалъул нухмалъулей Альбина Сункулиевалъ. Гьелъул рагIабазда, гьеб буго провокация.\nАльбина Сункулиева: «Бокьарав чи балагьизе вачIине бегьула, гьаниб цогIаги ракIарарал чагIазул гьечIолъи ва киналгIаги низамцIунулел гьечIолъи бихьизе. Гьеб кинабго буго цо лъие букIаниги цIакъ хIажатаб жо, мекъса информация тIибитIизаби. КиналгIаги халгьариял, яги документал нахъе росиял нижер гьанир тIоритIичIо. Нижер нухмалъулевги хIалтIуда вуго».\nДагъистаналъул Жанисел ишазул министерлъиялъ гьенир жидер идараялъул вакилзаби гьечIолъи мухIканаб бугин баян гьабуна. Гьениб хал гьабиял тIоритIулел ратаниги гьезул жавабиял кколила Федералияб цIунакъаялъул низамцIунулел.\nГьелдаса цебеги, Миграциялъулаб хъулухъалъул Дагъистаналда бугеб идараялъул нухмалъулев Ражаб ГIабдулатIипов низам цIунулез ккун вугин, тIубан мухIкан гуреб информация тIибитIизарун рукIана интернеталда.


Дело битIизе буго Россиялъул цIех-рехалъулаб\nкомитеталъул (СКР) централияб аппараталде\nРФялъул цIех-рехалъул комитеталъул (СКР) Дагъистаналда бугеб цIех-рехалъулаб управлениялъул председатель Сергей Дубровиница лъазабуна, 17 сон барав Наби ва 19 сон барав ХIасанхIусен ХIасанхIусеновал чIваялда бан рагьараб уголовнияб делоялъул цIех-рех гьабизе бугин Москваялда. Гьедин гьабиялъе гIиллалъун ккана 24 сентябралдаса нахъе ХIасанхIусеновазул эбел-эмен тахшагьаралъул аслияб майданалде рахъин. Гьез тIалаб гьабулеб букIана ДРялъул бетIер Владимир Васильевасулгун дандчIвай.\nТIоцебесеб октябралда гьезул рахъккун майданалде вачIана нус-нус дагъистанияв. Гьелдаса хадуб пикетчагIазухъе рачIана ДРялъул МВДялъул министр ГIабдурашид МухIамадовги Гъизилюрт районалъул бетIер МухIамад Шабановги. Къварилъиялъ къвал баразулгун гара-чIвариги гьабун, МухIамад Шабановасда цадахъ ПатIиматги МуртазагIалиги ХIасанхIусеновал ва гьезул божарав чи Жамбулат ХIасанов ана СКРялъул Дагъистаналъул управлениялде. Гьел къабул гьаруна рехсараб идараялъул председатель Сергей Дубровиница.\n«Дубровиница нижеда абуна, Владимир Васильев телефоналдасан кIалъанин Александр Бастрыкинихъе ва къотIи гьабунин, вацал чIваялда бан рагьараб уголовнияб дело анкьида жаниб Москваялде битIизе. Нижее гьебха хIажат букIараб, гьединлъидал Васильевасулгун дандчIваялъул мурадалда гIуцIун букIараб пикетги къалеб буго нижеца», - ян бицана Жамбулат ХIасановас.\nВацал ХIасанхIусеновал чIвана 2016 соналъул августалда, росдада гIагарлъухъ бугеб колодаса рокъоре рачIунаго. Гьелда бан рагьун букIана РФялъул УКялъул 317-абилеб статьяялда рекъонкколеб (низам цIунулел идарабазул хIалтIухъан чIвазе хиял гьаби) уголовнияб дело. Гьелъул цIех-рех гьабуна лъагIелгун ункъо моцIалъ, хадуб гьеб къана. Рагьун букIана РФялъул УКялъул 105-абилеб статьяялда (чи чIвай) рекъонкколеб уголовнияб делоги, амма гьелъул цIех-рех гьаби гьоркьоб къотIизабуна, щалали лъаларел гIадамаз вацал чIваниланги абун.\nПрочитано 401 раз\tПоследнее изменение Вторник, 09 октября 2018 10:09\nДругие материалы в этой категории: « Стратегия\tНухал »


Ахир бихьулареб цIех-рех\nГъарабудахкент росулъа МухIамаднаби Нажмудиновас ахIи балеб буго жиндир яс хIакъир гьабиялда хурхун рагьараб такъсир гьабиялъул иш цIех-рехчагIаз цIацIан бачулеб бугилан. ЦIех-рехалъулаб комитеталдани абуна гьеб иш диваналде кьезе бугилан гIагараб заманалда.\n«Эркенлъи» радиоялда цебеги бицун букIана Нажмдиновасул 17 сон барай яс Саидагун ккараб лъугьа-бахъиналъул. 15 сон баралдаса нахъе ясалъе жинсияб зулму гьабулеб букIун буго 11 чияс. Цояз цогиязда бицун, жидеца гьабулеб телефоналъул видеокамералде бахъун интернеталда лъелин, суризайилин хIинкъаби кьолел рукIун руго гьелъие. Инсуда бицинин, гьесда лъани мун чIвазе йигин яги рокъоса хъамизе йигин абулеб букIун буго гьелда гIезегIан кIудиял бихьиназ. Гьеб кинабго Саидаца инсуда бицана гъоркьисала 25 июналда, бицун хадуб ясалъ хвезелъун дараби гьекъана. Амма гьей хвасар гьаюна тохтуралги ахIун.\n2012 соналъул 26 июналда полициялде гIарза хъвана МухIамаднабица. Гьеб гIарзаялда хурхун цIех-рех байбихьулеб гьечIилан чанги нухалъ лъазабун букIана гьес. АхIи-хIур бахъинабун хадуб 28 ноябралда цIех-рех бачине байбихьана Районазда гьоркьосеб Каспийскалъул цIех-рехалъулаб бутIаялъ.\nГьал къоязда гьеб бутIаялдаса цIех-рех нахъеги босун МахIачхъалаялде кьуна. Гьеб гьанже бачунеб буго Дагъистаналъул ЦIех-рехалъул комитеталъул 2-леб бутIаялъул нухмалъулев МухIамадзапир Даудовас. Гьесул хIалтIуда тIаса руго Нажмутдиновасул гIарзаби.\nНажмутдиновас бицана «Эркенлъиялъе» МахIачхъалаялде цIех-рех кьунилан жив Москваялда Владимир Лукингун дандчIван хадуб. Лукин ккола Россиялъул омбудсменлъун ай инсанасул ихтиярал цIунулевлъун. 25 июналда гьес къабул гьавуна Нажмутдинов ва гьебго къоялда Россиялъул ЦIех-рехалъул комитеталъул нухмалъулев Владимир Бастрыкинихъе кагъат хъвана цIех-рехалъе кIвар кьейилан. Гьедин цIех-рех Даудовасухъе щун буго.\nЖивго Даудовгун Нажмутдинов телефоналдаса кIалъалев вукIун вуго ва цIех-рехчиясул хабар жиндие рекIее гьечIилан абуна Саидал инсуца.\nМухIамаднаби Нажмудинов: «Дица гьесда гьикъана гIайиб гIунтIизабулел кквезе ругищали, заманалъул туснахъалде рехизе ругищали гьел. Даудовас абуна гьел чагIазда хъвагеян лъазабунила жиндаилан. Лъица гьедин абулеб бугеблъиги гьес мухIкан гьабичIо. ТIадежоялъе гьес абулеб буго жинца цIидасанго цIех-рех бачине бугин. Гьелъие гIиллаби кинал ругелали дида бичIуларо. Гьаризе кколе экспертизал гьарун руго, очниял ставкаби гьарун руго. ЦIех-рех щвалде щезабизе хутIун буго, амма Даудовас гьеб цIидасан бачизе бугилан абулеб буго. Дида кколеб буго гьес гьеб ургъунго цIацIалеб бугилан. Жеги цо моцI кьела дица гьесие, кинабгIаги багъа-бачари букIичIони гьесул рахъалдасан, дица тIалаб гьабизе буго цIех-рех Дагъистаналдаса нахъе босизе, гьаниса нахъеги босун Югалъулаб федералияб бутIаялъул цIех-рехчагIазухъ кьезе».\nНажмудиновазул адвокат Сапият МухIамадовалъ бицана «Эркенлъи» радиоялъе Дагъистаналъул ЦIех-рехалъул комитет диваналде кьезе бугилан жинца. Гьелъул рагIабазда рекъон, цIех-рехчагIазул хIалтIи цебетIечIони, тIубанго комитет диваналде кьела.\n«Диваналъ щибго хисичIони, тIадегIанаб диваналде кьела, гьелъулги мунпагIат ккечIони, Москваялъул диваналде щвезе руго», - ян абуна МухIамадовалъ. Россиялъул диваназе цIех-рех чагIазул хIалтIи хисизабизе кIвечIони Инсасанул ихтияразул рахъалъан Европаялъул диваналде гIарза кьелин бицана МухIамадовалъ «Эркенлъиялъе».\nЦIех-рехчи МухIамадзапир Даудовас абуна «Эркенлъи» радияолъе гIагараб заманалда такъсир гьабиялъул иш жинца диваналде кьезе бугилан. Гьесул рагIабазда рекъон, цIех-рех нормалияб хIалалъ унеб буго ва гьес гьабсагIаталда гьикъа-бакъиял гьарулел руго гIайиб гIунтIизабулелгун.\n«Такъсир гьабиялъул ишалда хурхун рагьараб цIех-рех ичIго моцIалъ бачунеб букIана цогидал цIех-рехчагIаз, кинабгIаги багьана гьечIо гьеб цIацIазабизе», - ян абуна Даудовас.\nСаида гьабсагIаталда Москваялда йиго Неврозазул клиникаялда егун. Гьелъул хал-шал гьабидал тохтураз абун буго ясалъул психика квешаб хIалалде ккун бугилан. Гьеб клиникаялдаса яхъун хадуйги яс цогидаб азарханаялда егизайизе ккола. Гьелъул инсул рагIабазда рекъон, хвезеян гьекъарал дарабаз хIухьел цIалеб система хвезабун буго Саидал, гьелъие чара гьечIого операция гьабизе ккола.


23 октябралда ДРялъул бетIер Владимир Васильевас машинабазе хIажатаб цIатаригун нах бичулел предприятияздаса ДРялъул бюджеталде рачIунел налогазул хIакъалъулъ бицараб данделъи тIобитIана.\nГьенир гIахьаллъана ДРялъул хIукуматалъул председатель Артем Здунов, министерствабазул нухмалъулел, АЗСазул бетIергьаби, рукъалъул мебель ва хьитал гьарулел предприятиязул вакилзаби. Данделъиялда «Машинабазул цIатаригун нах бичулел пишабазулъ закониял гурел ишазде дандекъеркьеялъе цадахъаб политика гIуцIиялъул хIакъалъулъ» абураб, АЗСалъул нухмалъулез меморандум (ракIалдещвеялъул къотIи) хъвана ва гьезда гьоркьор сертификатал рикьана.\nДанделъи рагьулаго ДРялъул бетIерас бицана АЗСаздаса налогал ракIариялъул иш Россиялъул гьоркьохъеб даражаялде бахиналдаса жеги рикIкIад бугин. «Гьеб рахъалъ нилъ дагьалго церегIан рачIунги руго. Гьарурал тадбиразул хIасилалда, ичIго моцIида жаниб республикаялъул бюджеталде бачIун буго 190,7 миллион гъурущ, 2018 соналда гьедигIанасебго заманалда жаниб – 136,3 миллион гъурущ. Гьеб гIарац ккола АЗСалдаса ракIарарал налогал», - ан.\nДагъистаналъул бетIерас ракIалдещвезабуна 2017 соналда АЗСал налогаздаса рахчулел рукIараблъи. «Доб мехалда АЗСаз хIисаб кьолаан сордо-къоялда жаниб цIатариялъул 300 литр гурони бичичIин, къотIиго гьабичIого росарал хIалтIухъабиги рукIана гьенир. Гьанжейин абуни кинабго хисизабуна», - ян бицана Владимир Васильевас.\nДРялъул бетIерас бицана гьенисан ракIарарал налогал кин ва сунда тIад хIалтIизарулел ругелалиги. Лъим бачиналъе биччана миллиардгун 700 миллион гъурущ, ракьал къачIаялъе - 500 миллион гъурущ, нухал къачIаялъул хIалтIаби цIикIкIинаруна, «Земский учитель» программаялда рекъон, росабалъе витIана 50 гIолохъанав учитель, гьединго гIумруялде бахъинабулеб буго кIиго лъагIалида жаниб 334 цIалул идара къачIазе рес щвараб «100 школа» абураб проектги.\n«Дагьаб цебе нижеца хIалтIул хIасилалги гьаруна. Федералияб ва республикаялъул бюджеталдаса социалиял объектал раялъе лъабго нухалъ цIикIкIун гIарац биччан буго», - ян абуна Владимир Васильевас.\nРегионалъул нухмалъулес данделъиялде рачIарал предпринимателазе баркала загьир гьабуна гьез кьолел налогазухъ ва абуна щивав дагъистаниясул рес бугин республика цебетIеялъулъ гIахьаллъи гьабизе.\n«Исана соналъул ичIго моцIида жаниб, нижергун къотIи хъварал АЗСаз, 2018 соналъул гьедигIанасебго заманалда дандеккун, 40 проценталъ цIикIкIун налогал кьуна. 2018 соналда - 2,9 нухалъ цIикIкIана налогал ракIариялъул иш», - ан абуна ДРялъул бетIерас.\n2018 сон байбихьаралдаса нахъе республикаялъул заправкабазда хIалтIулезул къадар лъабго нухалъ (562 чиясул бакIалда 1672 чи) цIикIкIанинги бицана В. Васильевас.\n«Жакъа гIемерисел АЗСазда лъун руго POS-терминалал, электронияб гIарцул къагIида хIалтIизаби цIикIкIунеб буго, хIалтIуде гIадамал росулелъул къотIи-къаял гьарулел руго», - янги абуна ДРялъул бетIерас.\nАЗСалъул нухмалъулезе кьурал сертификатазул хIакъалъулъ бицунаго, Владимир Васильевас лъазабуна, сертификатал кьеялъул магIна кколарин гьез гьабулеб хIалтIуда хадуб халго кквезе гьечIин абураб. Нагагь АЗСалъул хIалтIулъ низамал хвезарулел рукIиналъул хIужаби тIатани, гьезул хIалтIухъ халгьабизеги бугин.\nДРялъул бетIерас бичIчIизабуна жидерго бизнес бацIцIадго гьабизе бокьичIезда хIакъаб рагIи абизе бугеблъи ва абуна республикаялъул нухмалъи хIадураб бугин бизнесчагIазухъе кумекалъулаб квер бегьизеги.\nПрочитано 506 раз\tПоследнее изменение Среда, 06 ноября 2019 14:50\nДругие материалы в этой категории: « ЛъагIалил ахиралде – кIиго хIавуз\t"Рокъовго чIоларев" депутатги ХIасанхIусеновазул суалги »


Рамазан ГIабдулатIипов вуго бихьинаб хIара » MaгIарухъ - Авар Басмабазул Цолъи\nЧIвадарухъабаздаса Дагъистан бацIцIад гьабуна гьес\n2014-2017 соназда Дагъистаналъе бетIерлъи гьабурав Рамазан ГIабдулатIиповасул хIаракат Дагъистаналъеги тIолго Россиялъеги цIакъ пайдаяб букIана. Гьесул жигарги, бажариги, гIакълу-лъайги халкъалъе, улкаялъе гIоло хIалтIана, сордо-къоялъ чIечIого. Амма гьесул гIатIидаб, кIудияб хIалтIи щвалде щун бихьизабичIо гьесул пресс-хъулухъалъги цадахъ хIалтIулезги. Заман анагIан, цIикIкIун къимат гьабила дагъистанияз ва Россиялъул киналго гражданаз Рамазан ГIабдулатIиповасул. Гьесул политикаялъул аслиял бергьенлъаби ккола Дагъистаналда рекъел, хIинкъигьечIолъи букIинабизе бажари, чIвадарухъабазул кверщалидаса республика эркен гьаби. Бокьарав велъила, бокьарав гIодила, амма хIакъикъат гьединаб буго.\nАнцI-анцI школал, лъималазул ахал, нухал…\nКъасабчагIаз боцIи гIадин, хъолеб, ччукIулеб букIана Дагъистаналъул халкъ. ТIад магъало лъун, хъачагъаз лагълъукье ккезарун рукIана пачалихъиял хъулухъчагIиги, базаргабиги, гIадатиял гIадамалги. Пачалихъалъул, тIалъиялъул суратго биххун, лъугIун бахъун букIана. Гьеб кинабго гIадлу гьечIолъиялда ва чороклъиялда кьаби щвезабуна ГIабдулатIиповас. Гьес Дагъистаналъе бетIерлъи гьабурал соназда гIадамазда кIвана бигьаго хIухьел цIазе, магIишат цебетIезабизе, гIумру цебе бачине.\nРамазан ГIабдулатIиповасул заманалда кIохIалго гIодов чIун пачалихъалъул хIалтIухъан течIо. Гьесдаса тIалаб гьабуна яги хIалтIейин, яги хъулухъалдаса нахъе айилан.\nРакIалде щвезарилин ГIабдулатIиповасул заманалда Дагъистаналда гьарурал цо-цо кIвар бугел хIалтIаби. Республикаялъул тахшагьар МахIачхъалаялъе Тарнаиралъул лъим чIезабуна, анцI-анцI школал, лъималазул ахал, больницаби рагьана, хъил тIураб нухлул нус-нус километрал рахъана, миллияб маданият ва мацIал цIуниялъе, церетIеялъе кIудияб хIаракат бахъана, Россиялъул халкъазул маданияталъул кIалгIаби эхетана, гьалбадерил рукъзал, сиял, хъулби цIигьаруна, музеял рана, ва гь.ц., ва гь.ц.\nРамазан ГIабдулатIипов Дагъистаналде вачIинелде, рагьулеб цIияб объект, пачалихъияб ва социалияб бакI къанагIатаб лъугьа-бахъин кколаан. Санкцияз кIвекIулеб улкаялъул бюджет букIаниги, гьесда бажарана гIемерал цIиял бакIал рагьиялъе хIалтIи гIуцIизе.\nЧIамучIал, гIадамал сванхиялда кьижарулел, хъунхъудиялда макьилъе кколел хIалтIулал данделъаби рукIунароан Рамазан ГIабдулатIиповасул. Гьес хъулухъчагIи халкъалъе гIоло хIалтIизе тIамуна.\nШариковазда ГIабдулатIипов вичIчIизе рес букIинчIо\nГьев нилъеда вихьана щибаб ишалда гьоркьов – хурив пурцида, кутаналда нахъаги, спортзалалда торгIо хIалевги, маданиял тадбиразда магIарул тIармида бакънал рачуневги. Дол Булгаковас хъварал гьабзазул гьарурал Шариковазда гьев вичIчIичIо, вичIчIизе ресги букIинчIо, вичIчIизе хIажатги букIинчIо. ГIурусазул кици буго, къуларав чи хобалъ гурони витIизавуларилан. Цо-цо жагьилаб, гвангвараялъуб хъанхъра чIвараб къавмалда эхере инчIо Рамазан ГIабдулатIиповасул пикрабиги, ургъелалги, мурадалги, масъалабиги, махсарабиги. Гьадинаб бутIа халкъалда гъорлъ букIаниги, жал ругин ханзабиян чIарал районазулгун шагьаразул бутIрул гьесда ратаниги, ГIабдулатIиповасда кIвана гьеб хьуцI бакъвазабизе, гьениб ах чIезе, халкъ макьидаса борчIизабизе, гIалам ракълилаб ва хIалтIулаб низамалде бачине. ТIубарал къватIал кьвагьизарулеб, щибаб къоялъ низам цIунулел идарабазул хIалтIухъаби чIвалеб, рагъулаб ахIвал-хIалалда щвана гьесухъе Дагъистан. ГIорхъолъа борчIараб ахIвал-хIал лъазабун букIинчIониги, хIакъикъаталда гьединаб букIана сипат-сурат.\nБидул нухде нуцIа къана гьес\nЧIвадарухъабазул, хъамалчагIазул, гIащтIичагIазул, зулмучагIазул, талавурчагIазул кверзукь букIана Дагъистан. Пачалихъиял гIуцIабазда лъилниги гIумру ва хIинкъигьечIолъи цIунизе кIолеб букIинчIо. Гьединаб хIал биччан тун букIана цебесеб власталъ. ГIабдулатIиповас гьеб гIала-гъважаялъе ахир лъунин абизе бегьула. Низам цIунулел идарабазулги буго гьеб ишалъулъ кIудияб хIаракат. Амма аслияб жо ккола власталъ гьел чIвадарухъаби, киллерал гIезари лъугIи, гьеб къагIидаялде нуцIа къай.\nРамазан ГIабдулатIиповасул хIакъалъулъ жеги гIемер хъвазе буго. Гьаб макъалаги ккола гIедегIалихъе «Миллаталъул» номералъе херхарал мухъал. ГIодоре риччан, пикру гьабун, ургъун, хIисаб гьабизе гIемерал ишалги, проекталги, суалалги нахъе тана гьес.\nАбизе кIола: - Рамазан ГIабдулатIиповасул цIар буго магIарулазул, Дагъистаналъул бищун лъикIал нухмалъулезда гьоркьоб: КIудияв ГIумаханасул, Шамил имамасул, ГIабдурахIман Данияловасул цIаразда гъорлъ. Аллагьас сахлъи кьеги гьев саламатав инсанасе. Амин.\nАмин,баркала бугеб хъаваралъухъ!\nЗаманаялъ кьела бищун битIараб къимат.


ПАТРИОТАЛ КИН РАХЪИНАРИЛЕЛ? - 12 Декабря 2015 - Хунзахская Газета "Сельский труженик, Росдал захIматчи"\nВторник, 24.04.2018, 21:26 | RSS | Приветствую Вас Гость\nГлавная » 2015 » Декабрь » 12 » ПАТРИОТАЛ КИН РАХЪИНАРИЛЕЛ?\nПАТРИОТАЛ КИН РАХЪИНАРИЛЕЛ?\n«ПАТРИОТ»-ин абураб раг1и жив гьавураб, гIураб, гIумру гьабун вугеб ВатIан кутакалда бокьулев, гьелъие гIоло гIумру кьезеги хIадурав чи вугин хъван буго словаразда. Гьеб тайпаялъул чагIи рахъинаризе кколел 40 чи вуго дир хъизаналъул (лъималги, гьезулги лъималги). Гьезул микьгоял дица хьихьун руго. Гьезул эмен, нус-нус азар чи ч1вараб рагъги жив сабаблъун ккарав, миллионал г1адамал жидер ват1анги тун къват1исел пачалихъалде лъутизе ккарав, жакъаги жаниса рагъги къойидаса къойиде ц1ик1к1унеб бугеб Сириялъул президент Б.Асад лъик1ав чи гьеч1ин абун бугин гьесилан, т1ад уголовнияб делоги рагьун къват1ив ч1езавун вуго. БитIараб батила, жиндир ВатIан бокьизе ккела, амма, гьелъие гIоло гIумру кьолеб хIалалъ гьел чагIи куцазе, гьезие тарбия кьезе ккани, захIмалъизехъин буго гьаб заманаялъ бугеб хIалалъухъ балагьун. Доздаги бихьулеб бугелъулха телевизоралдасанги интернеталдасанги ВатIаналдаги дунялалдаги лъугьунеб бугебщинаб.\nМасала, школалде хьвадулел гьитIичазда дица бичIчIизабизе кколеб буго, 40 соналъ хIукуматалъе кепказухъги хIалтIун, гьанже пенсиялде индал дие щолин 10 азарго гIечIеб гъурущ. Гьелдаса дица, рукъалъул гIатIилъи 125 квадратияб метр бугелъул, рукъ хинлъизабунги, квен гьабунги, бухIараб лъим чIезабунги, газалъухъ кьезе кколин гьеб кинабго гIарацилан. 125м.кв х15м.куб+300м.куб=2175куб.м х4-72 руб= 10266 руб. ( 125- рукъалъул гIатIилъи, -15 куб.м. цо квадрат рукъалъул хинлъизабизе моцIие къваригIунеб къадар,300куб.м -цо чиясе квен гьабизеги бухIараб лъим чIезабизеги хIажалъулеб къадар. 4,72 гъур. - цо куб.м.газалъул багьа). Нуж анцIазего хIукуматалъги кьолин щивасе 114 гъур.кинабго 1140 гъур. Гьебги тIад лъуни токалъулги газалъулги налъи хIалицаго бецIулин.\nНилъер дахIабабаеги бачIунин гьебго 10 азарго гъурущ гIанасеб пенсия. Гьеб гIезабизе кколинха нилъеца моцIалъ киназего кваназеги, ретIизеги, секциялде хьвадулезе тренерасе кьезеги, лъималазул ахикье унезе гьенибе кьезеги. Накалдаса багьарасе тIажу босизеги, дунял квачан бугелъул, хинаб ретIел босизеги нилъер гIарац гьечIин, кIудиясдаса бахъараб гьитIинасги ретIун рукIине ккезе ругин.\nДагьал чIахIиязда абизе кколеб буго, нужеда бихьулеб гьечIищин кинабго Евросоюзалъ нилъер пачалихъалъе санкцияги лъун, нилъергун дармил гьоркьорлъаби хвезарун рук1ин. Нилъер хIалтIулеб завод фабрикги гьечIолъи. Нилъер пачалихъ, къой 200 миллион долларги харж гьабун, ГIиракъалъулги Сириялъулги къосарал къавмазде багъулеб бугин. Украиналъул чанго областалъеги Крымгун Симфераполалъеги кумек гьабулеб, гьенирги рагъда ругин. Турказ нилъер самолётги бортизабун, гьезухъа рачIунел рукIарал учузал кванил нигIматалги ретIел-хьитги тIокIаб биччазе рагIуларин. ТIаде жоялъе гьанже , гьал рикIкIаде юк баччулел чIахIиял машинабазул шопералги ругин хIалтIуде рахъинчIого чIун, жал Платоналъул миллиардерал- Роттенбергал хьихьизе регIарал чагIи гурин, километр рикIкIун 3,73 гъурущги гьезие кьун, рокъор ругел хъизанал хьихьизе рес гьечIого ругин. Жидеда жо абулел чагIи, ПАТРИОТАЛ гурин абун рагIулин гьезул хIалтIухъабазги.\nГьезулгун нилъеца тушманлъи лъазабизе кколин, гьезул къайи тукабаздаса босизе бегьуларин абулел нилъер хIакимзабаз Европаялъул улкабазда чIухIаралдаса чIухIарал хъулби росулел ругин, гьезул лъималги гьенир цIалулин, нилъер гьаниса бикъараб гIарацги гьезул банказда цIунулин. Гьанже Турциялъулгунги дандеккунгутIи бугин, гьенир 19 абилеб гIасруялдаго гочун арал Дагъистаниязул аза-азар чиги хIебтIараб,гьезие тIубарал росаби разе бакIалги кьураб, гьел цIализарун кIуди-кIудиял хъулухъаздеги тараб пачалихъалде нужецаги тушманлъи лъазабизе кколин. Рисалат холдингалъул чагIаз гьезул байрахъцин нахъе бахъанин ГI.ГIалиевасул цIаралда бугеб спортзалалдасаян. Гьел турказ МахIачхъалаялда бараб мажгиталдеги нуж какде ине бегьуларин.\nПенсиялъул моцIие I0 азарго, хIалтIулев вугесе I0-I5 азарго гъурущги кьун «лъикI хьихьун», гIодор дипломалги лъун, хIалтIизе бакIги гьечIого ругел нужги ПАТРИОТАЛ рукIине кколин дадал тIанчIиянищха дица гьазда абилеб?\nДунни гIакълу-лъай гьечIев чийин те, нужеца бицеха, гьаб хIукуматалъ гьабсагIат гьабулеб къватIисеб сиясаталдасан нужееги диеги бугеб хайир.\nЩай дие, кIудияв чиясе Крымги, Донецкги, Сирияги, Турцияги, гьенир унел миллиардалги къваригIун ругел? Щиб хайир дие гьенисан щвезе бугеб? Берцинго машина бачине бегьулел нухал гьечIеб; нилъерго гьанир сах гьарулел бакIал гьечIолъиялъ унтараб лъимералъе операция гьабизе къватIисел пачалихъалде ине, гIадамал чияда гьардезе кколеб; азарханабазда рукIине кколел шартIал, жидецаго росани гуреб, мадарал дараби рукIунареб; бакIал гьечIолъиялъ школазда кIиго-лъабго сменаялда лъимал цIализе кколеб; интернетги хIалтIулареб, къо гьоркьоб бахъун токги ссунел, чияр мухьдахъ ккурал рукъзабахъ цIалулел ругел, магIарухъ лъималаздасаги, Москвалда киналго санагIалъаби ругел школазда, кIудиял харжалги кьун, лъик1аздаса лъик1ал мугIалимазда цере цIалулел лъималаздасаги цогояб экзаменалда цого лъай тIалаб гьабулеб улкаялда г1умру гьабунги вук1ун?! МугIалимазе коммуналиял хъулухъазухъ кьезе кколеб гIарац нилъер гьаниб моцIие 1000 гъурущалде бачана. Гьебги кьоларого бакI-бакIаздасан гIарзалги камуларо. Нилъер Рамазаница абулеб, дов Рязаналъул школалда хIалтIулев мужикасе хинлъиги канлъиги бугеб рукъ чIезабизе кколеб батани, щайха Дагъистаналда ругезе кколареб? Гьал щиб, бесдал эбелалъ гьаруралищ яги доздаса лъай гьечIелищ ругел? Гуро,гьудулзаби, республикаялде бачIараб гIарац, кколе-кколелъубе щолеб гьечIо. Гьелдаса жидее бутIа тIезабулел хIакимзаби гIемерлъун руго. Къойилго хисулел, рахъулел рукIаниги гьезулги «аппетит» гIодобго кколеб гьечIо. ЦIогьодулаго ккурасе гьабулеб тамихIги гьечIо. Бугищха гьединаб хIал цогидал регионазда? БукIине рес гьечIо.\nГьаб ахираб кIиго соналда I0-I2% къокъ гьабуна бюджеталдаса гIарац бачIунезул къадар. Чанго банк къан, гьенисаги къватIир рехана нус-нус чи. ЦIиял хIалтIизе бакIалги рагьулел гьечIо. Коммуналиял багьабиги, къо анагIан цIикIкIунел руго. Бичун босулел пачалихъазулгун кьалги ахIун, кибе кьелеяли лъаларого бугеб газалъул кубометр нилъее 4,72 гъурщиде бичулеб буго.\nГьаб ахираб заманаялъ гIадин телевизоралдаса нилъее рицунел гьерсал, дида цебе бихьараб жо букIинчIо. Цо нижехъа вас цин НТВялда, цин РенТВялда вихьизавуна Сириялда вагъулев вугев кIудияв боевик вугилан. Гьев вас, цевего доваса рокъовеги вачIун, судги гьабун туснахъалда вугелдаса лъагIелниги буго. Гьелдаго релълъараб буго Сириялдаги Турциялдаги кколеб бугелъул бицунелъулги.\nГьеле гьединаб ватIаналъе рухI кьезе хIадурал ПАТРИОТАЛ рахъинаризе ккун руго нилъеца.\n«Бакъан тIамуралда тIамураб улка,\nТIуралщинал чIваби дур гIумруялъул,\nБигьаго гьабичIо дуца гьабураб,\nБигьаго ахIичIо дуца ахIараб»- ян хъвана ХIамзатил Расулица.\nКин щиб бук1аниги, ц1ик1к1агиха улкаялда ПАТРИОТАЛ.\nСАЙГИДАХIМАД АХIМАДНАБИЕВ, Хасавюрт район, ЦIияб Сасикь росу.


Журнал Караван Историй Апрель 4 2015\nНазвание Журнала : Журнал Караван историй обложка журнала Где скачать Журнал Караван Историй Апрель 4 2015 ?1. Журнал Тут - файлообменник turbobitНомер : 4 Апрель Год : 2015 Язык текста : русский Разм...\nЖурнал Караван Историй Март 3 2015\nНазвание Журнала : Журнал Караван историй обложка журнала Где скачать Журнал Караван Историй Март 3 2015 ?1. Журнал Тут - файлообменник turbobitНомер : 3 мартГод : 2015 Язык текста : русский Размер фа...\nЖурнал Караван Историй Июль 7 2012\nНазвание Журнала : Журнал Караван историй обложка журнала Где скачать Журнал Караван Историй Июль 7 2012 ?1. Журнал Тут - файлообменник turbobitНомер : 7 Июль Год : 2012 Язык текста : русский Размер ф...\nЖурнал Караван Историй Апрель 4 2012\nНазвание Журнала : Журнал Караван историй обложка журнала Где скачать Журнал Караван Историй Апрель 4 2012 ?1. Журнал Тут - файлообменник turbobitНомер : 4 Апрель Год : 2012 Язык текста : русский Разм...\nЖурнал Караван Историй Февраль 2 2012\nНазвание Журнала : Журнал Караван историй обложка журнала Где скачать Журнал Караван Историй Февраль 2 2012 ?1. Журнал Тут - файлообменник turbobitНомер : 2 Февраль Год : 2012 Язык текста : русский Ра...\nЖурнал Караван Историй Январь 1 2012\nНазвание Журнала : Журнал Караван историй обложка журнала Где скачать Журнал Караван Историй Январь 1 2012 ?1. Журнал Тут - файлообменник turbobitНомер : 1 ЯнварьГод : 2012 Язык текста : русский Разме...\nЖурнал Караван Историй Август 8 2011\nНазвание Журнала : Журнал Караван историй обложка журнала Где скачать Журнал Караван Историй Август 8 2011 ?1. Журнал Тут - файлообменник turbobitНомер : 8 Август Год : 2011 Язык текста : русский Разм...\nЖурнал Караван Историй Апрель 4 2011\nНазвание Журнала : Журнал Караван историй обложка журнала Где скачать Журнал Караван Историй Апрель 4 2011 ?1. Журнал Тут - файлообменник turbobitНомер : 4 Апрель Год : 2011 Язык текста : русский Разм...\nЖурнал Караван Историй Март 3 2011\nНазвание Журнала : Журнал Караван историй обложка журнала Где скачать Журнал Караван Историй Март 3 2011 ?1. Журнал Тут - файлообменник turbobitНомер : 3 мартГод : 2011 Язык текста : русский Размер фа...\nЖурнал Караван Историй Февраль 2 2011\nНазвание Журнала : Журнал Караван историй обложка журнала Где скачать Журнал Караван Историй Февраль 2 2011 ?1. Журнал Тут - файлообменник turbobitНомер : 2 ФевральГод : 2011 Язык текста : русский Раз...\nНазвание Журнала : Журнал Караван историй обложка журнала Где скачать Журнал Караван Историй Январь 1 2011 ?1. Журнал Тут - файлообменник turbobitНомер : 1 ЯнварьГод : 2011 Язык текста : русский Разме...\nНазвание Журнала : Журнал Караван историй обложка журнала Где скачать Журнал Караван Историй Декабрь 12 2010 ?1. Журнал Тут - файлообменник turbobitНомер : 12 Декабрь Год : 2010 Язык текста : русский ...


Нилъер агьлуялда гьоркьор Аллагьас тІуразарурал ишазул хІакъалъулъ къисаби, байбихьудаса бахъараб гьеб кинабго жидеда бихьарал ва Аллагьасул РагІиялъе жидеца хъулухъ гьабурал гІадамаз рицухъе хъвазе гІемерав чияс хІалбихьана.\nГьединлъидал, бетІерчІахъаяв Теофил, дидаги лъикІ бихьана, авалалдасанго цІех-рех гьабун, тартибалда кинабго дуе хъвазе.\nГьаб цІалараб мехалъ дур ракІчІела дуда малъанщинаб жо хІакъаб букІиналда.\nГьерод Ягьудиялъул ханлъун вугеб заманаялда вукІана Абиял тухумалъул чилъун кколев Закария абулев цо кашиш. Гьесул чІужуги йикІана Гьарун аварагасул наслуялъул гІадан. Гьелда цІарги букІана Элисабет.\nГьел кІиялгоги рукІана Аллагьасул вализаби. БетІергьанасул тІолабго амру-нагью ракІбацІцІадго тІубазабулаан гьез.\nАмма гьезул лъимал рукІинчІо. Элисабет йикІана лъимер гьабуларей гІадан. Гьел рукІана гІолохъанлъиялдаса арал гІадамал.\nГьале гьанжеги гьезул тухумалде ирга щола Мукъадасаб Рокъоб хъулухъ гьабизе.\nКашишзабазул гІадаталда рекъон, можоро тІамидал, Закарияде тІаде ккола, Аллагьасул Мукъадасаб Рокъове жаниве лъугьун, махІгьуинаб нахул кьеккен гьабизе.\nНахуда цІа бакулев гьев вугеб мехалъ, киналго хутІарал гІадамал рукІана къватІирехун чІун какал ралел.\nКьеккеналъул кІкІуй тІад беролеб хирияб бакІалъул кваранаб рахъалде Бичасул малаик рещтІана гьебмехалъ Закарияхъе.\nМалаик вихьараб мехалъ, Закария вихха-хочун лъугьана ва кутакалда хІинкъана.\nМалаикас гьесда абуна: – Мун хІинкъуге, Закария, Аллагьас къабул гьабуна дур гьари-дугІа. Дур лъади Элисабетица дуе вас гьавизе вуго. ЯхІя лъе дуца васасда цІарги.\nДуе талихІги рохелги босун бачІина гьес, цогидал гІемерал гІадамалги рохила гьев гьавиялдаса.\nАллагьасда цебе кІодолъи щвела гьесие, чагъирги цогидаб жаги гьекъеларо гьес, эбелалъул ургьив вугеб мехалъго Илагьияб РухІги лъугьина гьесулъе.\nИсраилил лъималазул гІемерисел жидерго БетІергьан Аллагьасде руссинарила гьес.\nИляс аварагасул хІалкІолъигун ва къудратгун ТІадегІанасдаса цеве вачІун, эбел-инсулги лъималазулги ракІал цоцалъ журазарила гьес, къосун Аллагьасде мугъ рехаралги тІадруссинарила муъминазул гІакъиллъиялде. ТІадегІанав вачІиналде къачІала гьес хІадур гьабураб халкъ.\nГьебмехалъ Закарияца малаикасда гьикъана: – Сундалъунха дида гьеб лъалеб? Дунги ригь арав чи вуго, дир чІужуги гІолохъанго гьечІо.\nМалаикас гьесие жаваб кьуна: – Дун вуго Аллагьасда цеве вугев ЖабрагІил малаик. Гьес дун витІана дуда кІалъазе ва дуда рохел бицине.\nЖиндир болжалалда тІубазе бугеб дица бицараб рагІиялда мун божичІелъул, гьале дур кІал-мацІ кквела ва гьеб иш тІубазегІан кІалъазе кІвеларо дуда.\nЗакария къватІиве вачІиналъухъ балагьун чІун букІана халкъ гьебмехалъ. Щайдай гьев Мукъадасаб Рокъов жанив кватІаравилан хІикмалъун рукІана гІадамал.\nКъватІиве вачІараб мехалъ, Закарияда кІвечІо гьезда кІалъазе. Гьезда бичІчІана Мукъадасаб Рокъоб жаниб гьесие Аллагьасул илгьам лъугьараблъи. Гьелдаса хадуб, килщаз ишанал гьарун гурони, кІал бичІун тІокІаб рагІи абичІо Закарияца.\nМукъадасаб Рокъоб хъулухъ гьабизе тІадаб заман лъугІидал, Закария жиндирго рокъове тІадвуссана.\nЦинги Элисабетил ургьибе лъимер ккана, ва щуго моцІалъ, къватІи-рокъое яхъинчІого, яхчун чІана. Гьелъ абулаан:\n– Гьале, Аллагь гурхІараб мехалъ, дие гьес гьабураб лъикІлъи, лъимер гьечІолъиялъул бугьтан гІадамазда цебесан дида тІаса ине.\nАнлъабилеб моцІалъ Аллагьас ЖабрагІил малаик витІана Галилея улкаялъул Назарет шагьаралде Давудил наслуялъул Юсупилан цІар бугев чиясе абурай цо ясгІаданалъухъе. Гьелда цІар букІана Марям.\nГьелъухъе вачІун ЖабрагІил малаикас абуна: – ЙорчІами, Аллагьасул баркат рещтІарай яс! БетІергьан вуго дуда аскІов.\nМалаикас гьедин абидал, йихха-хочун лъугьана гьей, ва гьел рагІабазул магІна щибдайилан йикІана.\n– ХІинкъуге, Марям! – ан абуна гьелда малаикас. – Бичасул рахІмат насиблъана дуе.\nГІенеккея, дур ургьибе лъимер ккела, ва дуца вас гьавила. ГІиса абун лъела дуца гьесда цІарги.\nЦІакъ кІудияв чи вахъина гьесул. ТІадегІанав Аллагьасул Василан абила гьесда. Жиндирго эмен Давудил тах кьела Аллагьас дур васасе.\nАбадиялъего вукІина гьев Якъуб аварагасул халкъалъул ПарччахІлъун, ва гьесул ПарччахІлъиялъе ахирго букІине гьечІо.\n– Росасецин инчІей дие гьеб кин лъугьунеб? – ан гьикъана гьесда Марямица.\nМалаикас абуна: – Илагьияб РухІ рещтІина духъе. БетІергьанасул хІалкІолъиялъул накІкІул парчаялъ яхчила мун. Гьединлъидал Аллагьасул Васлъун рикІкІина гьеб Илагьияб Лъимер.\nЛъимер-бетІер лъугьунарей гІадамилан рикІкІуней йикІарай дур гІагарай чІужу Элисабетги, гьанже гІолохъанго гьечІониги, лъимаде йиго. Анлъабилеб моцІ буго гьеб ккаралдаса.\nАллагьасда хІалкІолареб жо щибго букІунарелъулха!\nГьебмехалъ Марямица абуна: – Гьале, дун БетІергьанасул лагъ! Дуца абухъе ккезе биччанте дие! Цинги малаик Марямида аскІоса нахъе ана.\nГьел къоязда Марям гІедегІун ана Ягьудиялъул мугІрузда бугеб шагьаралде.\nЗакариял бакІалде щведал, гьелъ Элисабетие салам кьуна.\nМарямил салам рагІарабго, гьебсагІат Элисабетил ургьиб лъимер кІанцІезе лъугьана. Илагьияб РухІалъул цІуна гьей.\n– Руччабазулъ бищунго баркат кІудияйлъун лъугьана мун, – ан ахІун гьаракь гьабуна Элисабетица. – Баркат кІудияблъун лъугьана дур ургьиб хулараб лъимерги.\nДир ТІадегІанасул эбел къавулъе ячІинегІанасеб даражаялъул гІаданищха дун!\nГьале дур салам рагІарабго, бохун кІанцІезе лъугьана дир ургьиб лъимер.\nБетІергьанасдасан дуде бачІараб ругьел тІубазе бугелъул, гьелда божарай мун гьардарай гурищ.\nМарямица ахІана: – Аллагь кІодо гьавизе лъугьун буго гьинал ракІ.\nГьес дун хвасар гьаюлин бохун буго дир рухІги.\nДун пакъирай лагъалда Бичасул бер речІчІидал, Баркат бугей гІаданлъун гІаламалъ рикІкІина дун.\nЖиндир цІар мукъадасав къудратав БетІергьанас КІудаб даражаялде яхине гьаюна дун.\nГІибадат гьабуразул наслабазда гурхІана.\nГучаб гьесул къуваталъ чІухІарал къезарула, Гьезул квешал къасдалги къинарула киналго.\nБетІергьанас пахруял тахидаса рехула, Пакъирал, кІодо гьарун, тІадегІанлъизарула.\nРакъаразе Аллагьас къваригІанщинаб кьола, Бечедал рачахъула, щибго жоги кьечІого.\nДол нилъер умумузда абун букІараб куцалъ, Ибрагьимил лъугьарал киналго наслабазда Абадул абадиялъ гурхІилин кьураб рагІи РакІалде щун, Аллагьас жиндирго лагълъун кколеб Исраилил халкъалъе кумек гьабуна гьанже.\nГьениб лъабго моцІги бан, Марям тІадюссун жиндирго рокъое ана.\nКъо тІаде щвараб мехалъ, Элисабетие вас гьавуна.\nАллагь гурхІун гьелъие лъимер гьабун бугин рагІараб мехалъ, гьелда рахьи базе рачІунел рукІана Элисабетил мадугьалзабиги гІагарал чагІиги.\nМикьабилеб къоялъ васасе сунат гьабизе рачІарал чагІазе бокьана, инсудаго гІадин, васасда цІарги Закария лъезе.\nГурин, васасда цІар ЯхІя лъезе кколилан абуна Элисабетица.\nГьез гьелда абуна: – Нужер гІагарал чагІазда гьоркьов гьединаб цІар бугев чи гьечІо гури, – ян.\nЦинги, квераз ишан гьабун, Закарияда бичІчІизабуна васасда щиб цІар лъезе дуе бокьун бугебилан.\nЦо хъарщиги бачІинабун, Закарияца гьелда тІад хъвана: «Васасда цІар ЯхІя лъезе ккола», – ян. Киналго гІажаиблъана гьебмехалъ.\nГьеб лахІзаталда Закариял кІал ричІун бачІана, мацІалдаса гарацІ бичун ана ва Аллагьасе рецц гьабун кІалъазе лъугьана.\nМадугьалзабазул рекІелъеги кутакаб хІинкъи лъугьана гьебмехалъ, Ягьудиялъул киналго мугІрузда тІибитІана гьелъул хІакъалъулъ хабар.\nГьеб рагІанщинас, гьелъул пикру гьабулаго, абулеб букІана: – Щив чидай вахъина гьадав васасул? ХІакъикъаталдаги Бичасул хІалкІолъи букІана гьесулъ.\nЯхІял эмен Закария Илагьияб РухІалъул цІуна, Аллагьасдасан рачІарал гьадинал рагІаби абуна гьес:\n– Исраилил халкъалъул БетІергьан Аллагьасе рецц гьабилин, Нилъехъе вачІун гьес нилъ тархъан гьаридал.\nГьес жиндирго лагъ Давудил кьолбодасан нилъее кьела Нилъ хвасар гьаризе къудрат бугев чи.\nНекІо заманаялда жиндирго аварагзаби ритІун, Гьес нилъее рагІи кьун букІана:\nНилъер тушбабаздаса ва нилъ рихаразул квердаса Жинца хвасар гьарилилан,\nНилъер умумузда гурхІилилан Ва мукъадасаб къотІи тІубазабилилан.\nНилъер умматалъул эмен Ибрагьимие гьес гьа гьедун букІана, Тушбабазул квердаса хвасарлъун,\nХІинкъичІого тІубараб гІумруялъ\nРитІухъго ва бацІцІадго Жиндие тІагІат гьабизе изнуги ресги букІинабилин.\nМунги, дир лъимер, рикІкІина Къудратав Аллагьасул авараглъун, ТІадегІанав МасихІидаса цеве вахъина мун, Гьесие нух къачІазе\nВа, мунагьал чурун, нуж хвасарлъилилан Халкъалда лъазабизеги.\nАллагь гурхІун, гьес нилъее зодисан рогьел рещтІинабила, Хвалил бецІаб рагІдукь ругезе канлъи букІине, Ракълиде рачунеб нухги бихьизабила нилъеда.\nЯхІя кІудияв гІолев вукІана, гІакълу цІубалеб букІана. Исраилил халкъалда цеве вахъинегІан гьес гІумру гьабуна гІицІаб авлахъалда.


Рощнохъги гIарац кьола\nВ Докузпаринском районе, в рамках проекта «Мой Дагестан – ...\tВ рамках проекта ...\t- 08 июль 2020\nХалкъалъе гIоло хIалтIулезе гIуцIизе руго киналго шартIал\nДанделъи рагьулеб мехалда, ДРялъул бетIер Владимир Васильевас абуна жакъа гьоркьоб лъезе бугин киназулго рахIат хвезабулеб суал. «Жакъа киса-кибего бицунеб буго рощнол хIакъалъулъ. Дагъистаналдаги гьеб ккола аслиял суалазул цояблъун. Нилъер буго туризм цебетIезабизе рес, нилъ чIухIула бацIцIадаб лъимги гьаваги бугин, амма гIемерал соназ рощнол суал хутIана тIубачIого. Данделъиялде хIадурлъулаго, дида бихьизабуна рощнол гохIазул карта. Гьелда рекъон, мугIрузул районазда гьединал бакIал гьезего гьечIо, амма хIакъикъаталдайин абуни гьел руго. Гьелдаго цадахъ нилъеда тIадкъан буго коммуналиял хъулухъазухъ кьолеб гIарцул рахъалъ гьарулел хиса-басиязда хадуб халкквеянги. Гьенибин абуни, гьечIо расги лъикIаб хIал: рищни нахъе баччаралъухъ унеб харжалъул хIисабги гьабун, бизнесалъ кинабго баччизабун буго халкъалда. Гьедин бегьуларо», - ян абуна гьес.\nМасъалаялъул хIакъалъулъ данделъиялда гIатIидго бицана ДРялъул тIабигIиял сурсатазулгун экологиялъул министр Набиюла Гъарачаевас. ЦIияб къагIидаялда рекъон хIалтIизе гъира загьир гьабурал компаниязда гьоркьоб къец тIобитIизе ракIалда букIун буго министерствоялда, амма гьелда гIахьаллъизе къасд бугин лъазабун гьечIо цогIаги компаниялъ. ГIиллалъунги рехсана рищни нахъе баччаралъухъ гIадамаз гIарац кьунгутIи. Гьелъул хIасилалда республикаялъул шагьараздаги районаздаги лъугьун буго квешаб хIал. Рищни балеб буго «минабазда нахъе» ва хадубккун гьеб, цIадал лъеца босун, щолеб буго гIурулъегун лъаразулъе ва чвахулеб буго Каспиялде.\n«Гьедин букIаго, нижее захIмалъулеб буго регионалиял оператораллъун рукIине гъира бугел компаниял ралагьизе. Абулеб букIана, январалдаго Дагъистан рощнолъ гъанкъизе бугиланги. Амма нижеца гьедин ккунгутIизе хIаракат бахъана. ДРялъул бетIерасул тIадкъаялда рекъон, муниципалитетазул бутIруз хIадуризе кколаан рощнол къалал лъезе бакIалги гьел лъеялъул схемабиги. Амма гьеб гьабичIо. Халгьабураб мехалда баянлъана, шагьаразда гьединал бакIал ричун рукIин ва гьенир минаби, тукаби, цогидал объектал ран рукIин. Гьеб сабаблъун гIолел гьечIо шагьаразда рощнол къалал лъезе бакIал. Гьединлъидал хIажаталлъун ккана шагьаралъул къватI бакьулъ, гIурччинлъиялда ва тротуаразда рищни балел бакIал гIуцIизе», - ян бицана министрас.\nНабиюла Гъарачаевас бицана батIагьабун рищни къабул гьарулел пунктал рагьизе рукIиналъулги. «Цо пункталда кIвезе буго 10 азарго чиясухъа рищни къабул гьабизе. ГьабсагIаталда МахIачхъалаялда буго гьединаб кIиго киоск ва гьез гьабулеб хIалтIул хIасилги буго. Жигаралда рищни баччула гьенибе лъималаз, щайгурелъул, масала, картоналъул цо килоялъухъ гьезие кьолеб буго лъабго гъурущ, пластикалъухъ – 10 гъурущ.\nАмма камуларо сундулго ургъел гьабуларел гIадамалги. Гьединал кIалъала нижехъе ва тIалаб гьабула жидеца данде гьабураб рищни чIобого нахъе баччизе рачIаян. КватIичIого гьединал киоскал рагьизе руго киналниги шагьаразда», - ян бицана министрас.\nЛъикI хIалтIулев оператор хIисабалда Н. Гъарачаевас рехсана «Лидер» компания. Гьелъ жиндирго гIарцухъ босун буго нусгоялдаса цIикIкIун машина ва гьез хъулухъ гьабулеб буго чIахIиял шагьараздагун районазда гIумру гьабулев 1,5 миллион дагъистаниясе. Жеги босун буго техника (кватIичIого гьеб щвезе буго Дагъистаналде), рищни бакIаризе аслияб бакI, басрияб рощнол завод (гьеб цIигьабун буго ва хIалтIизе байбихьунги буго), рищни дандекъалеб Италиялъул къайи-алатги. Жидерго гIарцухъ рощнол къалал росулел операторалги ругин бицана министрас.\n«Лидералъул» генералияв директор Дмитрий Зуевас гьадин бицана жидерго компаниялъул хIалтIул хIакъалъулъ: «Нижер компаниялъул субподрядчикалги малъун, «Лидералъул» вуго 318 хIалтIухъан, гьезул гьоркьохъеб харжги буго 35 азарго гъурущ. Босана 41 цIияб машина, 28 бачIун буго МахIачхъалаялде, хутIарал щвезе руго гIагараб заманалда. Ижараялъе босун буго 100 машина. 2019 соналда кьуна 16,5 млн гъурущ налогалъул. КIиго млн гъурщиде рощнол къалал росизе ракIалда букIана, амма росана 16 млн гъурщиде ва жеги хIажат буго азаргониги рощнол къали лъолеб бакI.\nНижер хIалтIи ккола гIицIго рищни нахъе баччи, ай къолониса машинаялдеги лъун, гьеб нахъе боси. ГIадамазда ракIалде кколеб буго, нижецаго рацIцIалъиги гьабизе кколин абун. ГьабсагIаталда гьеб гьабулебги буго, амма гьеб нижер хIалтIи кколаро», - ян.\nРакIбацIцIадго ва пайдаялъе хIалтIаралъухъ компаниялъе баркалаги кьун, Владимир Васильевас абуна, гьединал компаниязе санагIатал киналго шартIал чIезаризе ругин республикаялдайин. «Законалги цIунун, налогалги кьолаго, захIматалъул хIакъалъулъ къотIабиги гьарун, лъикIаб даражаялъул къайи яги хъулухъал гьарулеб бизнесалъе рукIине руго рагьарал нухал – халгьабиялъул идарабиги гьезда аскIоре къазе гьечIо. Нагагь суалал раккани, халгьабиялъул идараялда цадахъго хIалтIизе руго жамгIиятги, бизнесалъул вакилзабиги, депутаталги. Махщел бугезе рес кьезе ккола законалда рекъонги халкъалъе пайдаялъеги хIалтIизе. Законалъул тIалабалги цIунулев, налогалги кьолев чиясе гIуцIизе буго хIалтIуе эркенлъи», - ян рагIи кьуна ДРялъул бетIерас.\nМуниципалитетазул бутIруз данделъиялда бицана шагьаразда бугеб хIалалъул ва церечIарал масъалабазул хIакъалъулъ.\nПрочитано 136 раз\tПоследнее изменение Вторник, 03 сентября 2019 12:12\nДругие материалы в этой категории: « «Машук - 2019»\tФедералияв инспекторлъун тIамуна дагъистанияв »\n16:52, 08 июля 2020, 104\n16:23, 08 июля 2020, 60\n15:36, 08 июля 2020, 63\n15:27, 08 июля 2020, 72\n14:57, 08 июля 2020, 68\n14:51, 08 июля 2020, 64\n14:26, 08 июля 2020, 37\n14:04, 08 июля 2020, 72\n14:00, 08 июля 2020, 71\n13:28, 08 июля 2020, 75\n12:25, 08 июля 2020, 78


13 января-день российской печати\n13 января-день российской печати. В этот день студенты Марксовского сельскохозяйственного техникума-филиала СГАУ им.Н.И.Вавилова групп ЗО-18201 и ТО-18201, посетили центральную библиотеку, где сотрудники познакомили студентов, как и зачем издаются газеты и журналы.\n13 января-день российской печати. Фото 1\n13 января-день российской печати. Фото 2\n13 января-день российской печати. Фото 3\n13 января-день российской печати. Фото 4\n13 января-день российской печати. Фото 5\n13 января-день российской печати. Фото 6\n13 января-день российской печати. Фото 7\n13 января-день российской печати. Фото 8\n«СГАУ» / Все новости / Марксовский филиал / 13 января-день российской печати